Dɛn Na Bible Ka Fa Atoyerɛnkyɛm Ho?\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Azerbaijani Bicol Bislama Brazilian Sign Language Bulgarian Cambodian Catalan Cebuano Chavacano Chichewa Chin (Hakha) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Greek Gun Hausa Hebrew Hiligaynon Hungarian Iban Icelandic Igbo Iloko Indonesian Irish Sign Language Isoko Italian Italian Sign Language Japanese Kachin Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kyangonde Lingala Lithuanian Luganda Luo Malagasy Malawi Sign Language Malay Malayalam Myanmar Ndebele (Zimbabwe) Ndonga Nepali Norwegian Nyungwe Nzema Oromo Ossetian Papiamento (Curaçao) Pennsylvania German Persian Peruvian Sign Language Polish Portuguese Portuguese (Portugal) Punjabi Quechua (Cuzco) Romanian Russian Russian Sign Language Réunion Creole Sango Sepedi Serbian Serbian (Roman) Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tatar Telugu Tetun Dili Thai Tigrinya Tongan Tswana Turkish Twi Ukrainian Urdu Uruund Uzbek Uzbek (Roman) Valencian Vietnamese Waray-Waray Welsh Yoruba Zapotec (Quiatoni) Zulu\nƐnyɛ Onyankopɔn na ɔma atoyerɛnkyɛm a ɛrekɔ so nnɛ no sisi, nanso odwen wɔn a atoyerɛnkyɛm ama wɔn ho akã no ho. Ade baako a Onyankopɔn Ahenni no beyi afi hɔ ne atoyerɛnkyɛm, efisɛ ɛma yehu amane. Nanso seesei, Onyankopɔn kyekye wɔn a atoyerɛnkyɛm ama wɔn ho akã no werɛ.—2 Korintofo 1:3.\nAdɛn nti na yebetumi aka pa ara sɛ atoyerɛnkyɛm nyɛ asotwe a efi Onyankopɔn hɔ?\nAtoyerɛnkyɛm yɛ awiei bere no ho sɛnkyerɛnne anaa?\nWɔn a atoyerɛnkyɛm ama wɔn ho akã no, ɔkwan bɛn na Onyankopɔn fa so boa wɔn?\nBible betumi aboa yɛn ama yɛahu sɛnea yebesiesie yɛn ho ansa na atoyerɛnkyɛm aba anaa?\nKyerɛwnsɛm a ebetumi akyekye wɔn a atoyerɛnkyɛm ama wɔn ho akã no werɛ\nƐsono atoyerɛnkyɛm, ɛnna ɛsono sɛnea Onyankopɔn de abɔde mu nneɛma bi sɛe ade. Yɛnhwɛ ho nhwɛso wɔ Bible mu.\nAtoyerɛnkyɛm si a, obiara tumi pira anaa owu. Nanso Bible ma yehu sɛ, bere bi a Onyankopɔn de abɔde mu nneɛma bi dii dwuma de sɛee ade no, oyiyii mu; wankum abɔnefo ne apapafo nyinaa amfra. Sɛ nhwɛso no, bere a Onyankopɔn sɛee tete kurow Sodom ne Gomora no, ogyee ɔtreneeni Lot ne ne mmabea baanu no nkwa. (Genesis 19:29, 30) Onyankopɔn hwɛɛ nnipa a wɔwɔ hɔ no komam, na wɔn a wɔyɛ abɔnefo no nko ara na ɔsɛee wɔn.—Genesis 18:23-32; 1 Samuel 16:7.\nAtoyerɛnkyɛm rebesi a, emu kakraa bi na nnipa taa hu. Nanso ansa na Onyankopɔn de abɔde mu nneɛma bi rebɛsɛe abɔnefo no, odii kan bɔɔ wɔn kɔkɔ. Wɔn a wotiee kɔkɔbɔ no nyaa wɔn ti didii mu.—Genesis 7:1-5; Mateo 24:38, 39.\nƆkwan bi so no, nnipa ka ho bi na atoyerɛnkyɛm taa sisi. Ɔkwan bɛn so? Ebi ne asase a wɔsɛe no, adan a wosisi wɔ mmeae a asasewosow betumi asi, nsu betumi ayiri afa hɔ, ne mmeae a wim tebea no nyɛ papa. (Adiyisɛm 11:18) Ɛnyɛ Onyankopɔn na ɔma nnipa sisi saa gyinae no, enti atoyerɛnkyɛm si a, ɛnsɛ sɛ yɛde hyɛ no.—Mmebusɛm 19:3.\nYiw. Bible nkɔmhyɛ kyerɛ sɛ ‘mmere a ɛwɔ hɔ yi awiei’ anaa “nna a edi akyiri mu no,” atoyerɛnkyɛm ahorow besisi. (Mateo 24:3; 2 Timoteo 3:1) Sɛ nhwɛso no, bere a Yesu reka nneɛma a ebesisi wɔ yɛn bere yi mu no, ɔkaa sɛ: “Na aduankɔm ne asasewosow bɛba mmeaemmeae.” (Mateo 24:7) Ɛrenkyɛ, Onyankopɔn beyi nneɛma a ɛma yedi yaw na yehu amane no nyinaa afi hɔ; atoyerɛnkyɛm ka ho.—Adiyisɛm 21:3, 4.\nOnyankopɔn nam n’Asɛm Bible no so kyekye wɔn werɛ. Bible ma yenya awerɛhyem sɛ Onyankopɔn dwen yɛn ho, na sɛ yehu amane a, ɔte nka ma yɛn. (Yesaia 63:9; 1 Petro 5:6, 7) Ɛsan nso ma yehu sɛ Onyankopɔn ahyɛ bɔ sɛ bere bi bɛba a atoyerɛnkyɛm rensisi bio.—Hwɛ asɛm a ɛne “ Kyerɛwnsɛm a ebetumi akyekye wɔn a atoyerɛnkyɛm ama wɔn ho akã no werɛ.”\nOnyankopɔn nam n’asomfo so boa wɔn. Onyankopɔn ma n’asomfo a wɔwɔ asase so no suasua Yesu nhwɛso no. Wɔhyɛɛ Yesu ho nkɔm sɛ ɔbɛkyekye wɔn a ‘wɔn koma abubu’ ne ‘wɔn a wodi awerɛhow no nyinaa’ werɛ. (Yesaia 61:1, 2) Onyankopɔn asomfo nso bɔ mmɔden sɛ wɔbɛyɛ saa.—Yohane 13:15.\nAfei nso, Onyankopɔn nam n’asomfo so boa wɔn a atoyerɛnkyɛm adi wɔn nya no ma wɔn nsa ka nnuan, nsu ne nea ɛkeka ho.—Asomafo Nnwuma 11:28-30; Galatifo 6:10.\nAtoyerɛnkyɛm bi asi wɔ Puerto Rico, na Yehowa Adansefo resiesie wɔn a wɔn ho akã no bi adan ama wɔn\nBible betumi aboa yɛn ama yɛahu sɛnea yebesiesie yɛn ho ansa na atoyerɛnkyɛm asi anaa?\nYiw. Ɛwom, Bible nyɛ nhoma a ɛka sɛnea ɛsɛ sɛ yesiesie yɛn ho ma atoyerɛnkyɛm de, nanso afotusɛm wom a ebetumi aboa yɛn. Sɛ nhwɛso no:\nHu atoyerɛnkyɛm a ebetumi asisi, na di kan siesie wo ho. Bible ka sɛ, “Onitefo ne nea ohu mmusu na ɔde ne ho hintaw.” (Mmebusɛm 22:3) Nyansa wom sɛ yebedi kan asiesie yɛn ho ansa na asiane bi asi. Ebi ne sɛ wobɛpɛ nneɛma kakraa bi te sɛ aduan, nsu, nnuru ne nea ɛkeka ho agu bag bi mu. Sɛ biribi si mpofirim ara a, womaa so ara na woresen. Afei nso, ɛsɛ sɛ wone w’abusua hu baabi a mubehyiam bere a atoyerɛnkyɛm bi asi no.\nMa wo nkwa ho nhia wo nsen w’agyapade. Bible ma yehu sɛ: “Yɛamfa hwee amma wiase, na yɛrentumi nso mfa hwee mfi mu nkɔ.” (1 Timoteo 6:7, 8) Ɛsɛ sɛ yɛyɛ krado sɛ yebeguan agyaw yɛn agyapade ne yɛn afie hɔ na yɛanya yɛn ti adidi mu. Ɛsɛ sɛ yɛkae sɛ yɛn nkwa ho hia pa ara sen asetena mu agyapade biara.—Mateo 6:25.\nGenesis 18:25: ‘[Onyankopɔn] rentumi nni asɛm a ɛte saa, sɛ obekum ɔtreneeni aka ɔbɔnefo ho. So asase nyinaa temmufo no renyɛ nea ɛteɛ anaa?’\nNea ɛkyerɛ: Onyankopɔn yɛ nea ɛteɛ daa; sɛ atoyerɛnkyɛm bi si na apapafo wu a, yɛrentumi mfa nhyɛ no.\nDwom 46:1, 2: “Onyankopɔn ne yɛn guankɔbea ne yɛn ahoɔden, ahohia mu boafo a ɔwɔ hɔ daa. Ɛno nti sɛ asase sesa mpo a, yɛrensuro.”\nNea ɛkyerɛ: Ɛmfa ho nea ebesi biara, yebetumi de yɛn ho ato Onyankopɔn so sɛ ɔnhyɛ yɛn den.\nYesaia 63:9: “Bere a wɔn ho hiahiaa wɔn no, ne ho hiahiaa no.”\nNea ɛkyerɛ: Onyankopɔn hu sɛ yɛrehu amane a, ɔte nka ma yɛn.\nYohane 5:28, 29: “Dɔn no reba a wɔn a wɔwɔ nkae ada mu nyinaa bɛte [Yesu] nne na wɔafi adi.”\nNea ɛkyerɛ: Yebetumi anya anidaso sɛ yebehu yɛn adɔfo a wɔawuwu no bio, efisɛ Onyankopɔn bɛma Yesu tumi a ɔde benyan wɔn.\n1 Petro 5:6, 7: “Mommrɛ mo ho ase nhyɛ Onyankopɔn nsa a tumi wom no ase . . . na montow mo dadwen nyinaa ngu no so, efisɛ odwen mo ho.”\nNea ɛkyerɛ: Onyankopɔn dwen yɛn ho pa ara na ɔpɛ sɛ yɛka yɛn dadwen ho asɛm kyerɛ no wɔ mpaebɔ mu.\nAdiyisɛm 21:4: “[Onyankopɔn] bɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”\nNea ɛkyerɛ: Onyankopɔn beyi nneɛma a ɛma yehu amane no nyinaa afi hɔ; atoyerɛnkyɛm ka ho.\nBible Bible Nsɛmmisa Ho Mmuae Sɛnea Yebegyina Awerɛhosɛm Ano Asomdwoe Ne Anigye\nƐrenkyɛ Onyankopɔn Beyi Amanehunu Nyinaa Afi Hɔ\nYɛyɛ dɛn hu sɛ ɛrenkyɛ Onyankopɔn beyi amanehunu ne atɛnkyea nyinaa afi hɔ?\nShare Share Dɛn Na Bible Ka Fa Atoyerɛnkyɛm Ho?\nijwbq asɛm 157\nAtoyerɛnkyɛm Si a—Nea Wobɛyɛ De Agye Wo Ho ne Afoforo\nAtoyerɛnkyɛm Si a, Yehowa Adansefo Boa Nkurɔfo Anaa?


Ebrei 4 PEV - Hebrifoɔ 4 ASCB\n1Afei, ɛsiane sɛ bɔhyɛ a ɛfa ne mu home da so wɔ hɔ enti, momma yɛnhwɛ yie na mo mu bi antɔ sini wɔ mu. 2Ɛfiri sɛ wɔaka Asɛmpa no akyerɛ yɛn sɛdeɛ wɔka kyerɛ wɔn no. Nanso, wɔammu asɛm a wɔka kyerɛɛ wɔn no, ɛfiri sɛ, wɔn a wɔtiee no no annye anni. 3Na yɛn a yɛagye adi no nko ara na yɛkɔ saa home no mu4.3 Sɛdeɛ wɔrewura Kanaan akɔgye home a gyidie de ba no, saa ara na nkwagyeɛ nso teɛ.\nsɛdeɛ Onyankopɔn aka sɛ, “Enti mefiri mʼabufuo mu ka ntam sɛ,\n‘Wɔrenhyɛne asase a anka mede wɔn rekɔ mu no da.’ ”\nƆkaa saa asɛm yi deɛ, nanso ɛfiri ɛberɛ a ɔbɔɔ ewiase no, na wawie ɔhome dwumadie no dada. 4Na Atwerɛsɛm no mu baabi wɔka biribi fa da a ɛtɔ so nson no ho sɛ, “Ɛda a ɛtɔ so nson no, Onyankopɔn home firii ne nnwuma nyinaa mu.” 5Wɔkaa saa asɛm korɔ yi ara bio sɛ, “Wɔrenhyɛne asase a anka mede wɔn rekɔ mu no da.”\n6Wɔn a wɔdii ɛkan tee Asɛmpa no annya saa ahome no, ɛfiri sɛ, wɔannye anni. Afoforɔ bi nso wɔ hɔ a wama wɔn ɛkwan sɛ wɔnnya ahome no. 7Enti Onyankopɔn aka sɛ wayi ɛda bi ato hɔ a wɔfrɛ no “Ɛnnɛ.” Mfeɛ bebree akyi no, ɔnam Dawid so kaa wɔ Atwerɛsɛm no mu sɛ,\n“Ɛnnɛ, sɛ mote Onyankopɔn nne a\nmommpirim mo akoma.”\n8Sɛ Yosua dii nnipa no anim de wɔn kɔɔ Onyankopɔn home mu a, anka akyire no Onyankopɔn anka da foforɔ ho asɛm. 9Sɛdeɛ ɛte yi, ɔhome da so wɔ hɔ ma Onyankopɔn nkurɔfoɔ sɛdeɛ Onyankopɔn homee da a ɛtɔ so nson no. 10Obiara a ɔbɛhome wɔ Onyankopɔn mu no bɛhome afiri nʼankasa ne nnwuma mu, sɛdeɛ Onyankopɔn home firii ne nnwuma mu no. 11Enti, momma yɛmmɔ yɛn ho mmɔden na yɛatumi akɔ Onyankopɔn home mu. Ɛnsɛ sɛ yɛn mu bi yɛ asoɔden sɛdeɛ wɔyɛɛ asoɔden a enti wɔankɔ mu no.\n12Onyankopɔn asɛm4.12 Yesu na ɔbɛyii Onyankopɔn ho nokwasɛm adi (Asɛm Kronkron no. Yoh 1.1,14) yɛ nkwa, na tumi wɔ mu. Ɛyɛ nnam sene sekan anofanu. Ɛhwire mu kɔsi sɛ ɛpaapae honhom ne ɔkra, apɔ ne ɛhon mu. Ɛda yɛn akoma mu ne yɛn adwene mu nsusuiɛ nyinaa adi. 13Biribiara nni hɔ a wɔde sie Onyankopɔn ma ɛyɛ yie. Abɔdeɛ mu biribiara da nʼanim na ɔno na ɛsɛ sɛ yɛbu yɛn ho akonta kyerɛ no.\nYesu Yɛn Sɔfopanin\n14Ɛno enti, momma yɛnsɔ gyidie a yɛka ho asɛm no mu den. Ɛfiri sɛ yɛwɔ Ɔsɔfopanin kɛseɛ wɔ Onyankopɔn anim. 15Yɛnni sɔfopanin bi a ɔntumi nhwɛ yɛn mmerɛyɛ ho nhunu yɛn mmɔbɔ. Yɛwɔ obi a wɔasɔ no ahwɛ akwan ahodoɔ nyinaa so sɛ yɛn ara, nanso wanyɛ bɔne. 16Momma yɛnsi yɛn bo na yɛmmra4.16 Ɛsiane sɛ Kristo yɛn Sɔfopanin ahyia sɔhwɛ enti, wasiesie ne ho sɛ, sɛ yɛnya sɔhwɛ biara a, ɔde ahummɔborɔ bɛboa yɛn. (2.10) Onyankopɔn ahennwa a adom wɔ mu no anim, na ɛno na ɛbɛma yɛanya ahummɔborɔ ne adom a ɛbɛboa yɛn ɛberɛ a ɛsɛ mu.\nASCB : Hebrifoɔ 4


Abasubɔ njuma - Christiansborg Archaeological Heritage Project (CAHP)\nNwomasua sikasɛm mmoa ahyehyɛdeɛ\nFotoɔ a ɛnni hɔ yɛ akwansideɛ kɛseɛ ma suapɔn ho kwan nya wɔ Ghana ɛnnɛ yi. Kristiɛnbɔk tete fɛm nnoɔma Nhwehwɛmu Abakɔɛm Agyapadeɛ Dwumadie (The Christiansborg Archaeological Heritage Project) yɛ nnipa dodoɔ nkabɔmu ne mpɔtam kwan so adesua a ɛfa Kristiɛnbɔk Abankɛseɛm ho, wɔ Osu, Nkran na yɛhwɛ sɛ yɛbɛpɛ mmuaeɛ ama saa ɔhaw yi.\nYɛɛyɛ nhyehyeɛ sɛ yɛbɛboa mpɔtam mma a wɔn de wɔn ho ahyɛ ‘CAHP’ dwumadie mu, na wɔpɛ sɛ wɔtoa wɔn adesua so wɔ tete fɛm nnoɔma nhwehwɛmu abakɔsɛm ho, nnoɔma wɔde kyerɛ amammerɛ ase ho, ne adesua ɛfa nnipa abrabɔ ne asetena mu nsakyerayɛ ahodoɔ ho, ne Abibiremfoɔ ne wɔn agyapdeɛ ho adesua, wɔ Ghana Suapɔn a ɛwɔ ‘Legon’ no mu.\nYɛne Osu ahemfo badwa, Osu mpɔtamfoɔ ne Ghana aban bɛka abom ayɛ adwuma de ahwehwɛ na yɛaboa adesuafoɔ mmienu a wɔbɔ wɔn ho mmɔden nanso wɔhia sikasɛm mu mmoa na yɛama wɔn fotoɔ a wɔde bɛkɔ Suapɔn na woanya bi nso atua ɛka afoforɔ.\nYɛwɔ ahotosoɔ sɛ, sɛ wonya suapɔn abodin a ɛdi kan ne afotuo ne adwuma suahunu no a mfasoɔ bɛba ama adesuafoɔ a yɛbɛtua wɔn sukuu ho ka no ama wɔn gyinabea pa sɛ wpɛse wobɛtoa wɔn adesua so anaase wɔbɛhwehwɛ nteteɛ foforɔ aboa ama wɔn daakye nnwuma akwannya akɔ nkan, na wɔatumi nso aboa wɔn mpɔtam ne Ghana Agyapadeɛ.\nSɛ wopɛsɛ woma a, mepawokyewo, mia deɛ ɛwɔ fɛm yi so\nMepaakyewo, yi bi boa seesei ara!\nYɛdawase sɛ woreyi bi aboa\nKristiɛnbɔk tete fɔm nnoɔma Nhwehwɛmu Abakɔsɛm Agyapadeɛ Dwumadie


Ebɛn Kwan Do Na Bible No Botum Aboa Me?—Hwehwɛ Wo Bible No Mu | Mbabun Bisa Dɛ\nMbabun Bisa Dɛ\nKENKAN WƆ Afrikaans Albanian Alur America Mmum Kasa Amharic Arabic Argentina Mmum Kasa Armenian Armenian (West) Azerbaijani Baoule Batak (Toba) Belize Kriol Biak Bicol Bislama Brazil Mmum Kasa Britain Mmum Kasa Bulgarian Cambodian Catalan Cebuano Chichewa Chile Mmum Kasa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Croatian Czech Danish Dutch Ecuador Mmum Kasa English (Borɔfo) Estonian Ewe (Awona) Faroese Fijian Finnish French Ga (Nkran Kasa) Georgian German German Mmum Kasa Greek Guarani Gun Haitian Creole Hausa Hebrew Hiligaynon Hmong (White) Hungarian Iban Icelandic Iloko Indonesian Isoko Italian Italy Mmum Kasa Japan Mmum Kasa Japanese Javanese Kabuverdianu Kachin Kannada Kazakh Kazakh (Arabic) Kikamba Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lunda Macedonian Malagasy Malay Malayalam Maltese Mam Mambwe-Lungu Mapudungun Marathi Maya Mfantse Mingrelian Mongolian Moore Myanmar Nahuatl (Huasteca) Ndebele (Zimbabwe) Nepali Niuean Norwegian Nzema Oromo Ossetian Pangasinan Papiamento (Curaçao) Persian Peru Mmum Kasa Pidgin (West Africa) Polish Pomeranian Portuguese Portuguese (Portugal) Punjabi (Shahmukhi) Quechua (Ayacucho) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Russia Mmum Kasa Russian Samoan Sango Sepedi Serbian Serbian (Roman) Setswana Seychelles Creole Shona Sinhala Slovak Slovenian Spanish Spanish Mmum Kasa Sranantongo Sunda Swahili Swedish Tagalog Tahitian Talian Tamil Tatar Telugu Tetun Dili Thai Tigrinya Tongan Tsonga Turkish Turkmen Twi Tzeltal Udmurt Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba (Alata) Zulu\nEbɛn Kwan Do Na Bible No Botum Aboa Me?—Ɔfã 1: Hwehwɛ Wo Bible No Mu\n“Mayɛ dza mubotum biara dɛ nkyɛ mebɛkenkan Bible no, naaso sɛ mohwɛ Bible no ne kɛse a, nna m’abaw mu ebu!”—Briana, 15.\nAna dɛm na etse nka? Nsɛm ahorow a odzidzi do yi bɔboa wo!\nEbɛnadze ntsi na ɔsɛ dɛ ekenkan Bible no?\nEbɛn kwan na ɔsɛ dɛ mefa do kenkan Bible no?\nDza w’etsipɛmfo kã\nAna w’enyi nngye Bible akenkan ho? Sɛ dɛm na etse nka a, ka w’akoma to wo yamu. Ntseasee wɔ mu. Bi a w’adwen yɛ wo dɛ nwoma ahorow a ɔwɔ Bible mu no dɔɔ sõ, na mfonyin biara nnyi mu ntsi ne kenkan rennyɛ dɛw, na TV nye video ahorow ne hwɛ yɛ enyigye koraa mpo kyɛn Bible akenkan!\nNaaso susu ho hwɛ o: Sɛ enam na sɛ ekɔto dɛ adaka kɛse bi a wɔdze egudze egu mu si hɔ a, ana eremmpɛ dɛ ihu egudze kor a ɔwɔ mu no?\nBible no tse dɛ dɛm adaka a wɔdze egudze egu mu no. Sɛ ekenkan a, ibohu nyansa na ɔbɔboa wo ma\neesisi gyinae pa\nenye w’awofo aatsena kama\neenya anyɛnkofo papa\neetum egyina dadwen ahorow ano\nWɔkyerɛɛw Bible no akyɛr. Naaso yebotum dze no mu nsɛm no abɔ hɛn bra ndɛ. Ebɛnadze ntsi na yɛrekã dɛm? Osiandɛ “kyerɛwsɛm biara fi [Nyankopɔn] ahom mu.” (2 Timothy 3:16) Iyi kyerɛ dɛ, yebotum dze hɛnho ato afotu a ɔwɔ Bible mu no do osiandɛ ofi Nyankopɔn hɔ.\nBible no tse dɛ adaka a wɔdze egudze egu mu mã. No mu nsɛm bɔboa wo ma eehu nyansa\nƆkwan kor nye dɛ ebɛkenkan efi n’ahyɛse ekesi n’ewiei. Iyi bɛma ehu dza Bible no kã ho asɛm. Ibotum afa akwan ahorow pii do akenkan Bible no. Susu nhwɛdo ebien yi ho:\nIbotum akenkan nwoma 66 a ɔwɔ Bible no mu no nyinara. Ibotum akenkan no ndzidzido ndzidzido, fi Genesis dze ekesi Nyikyerɛ.a\nIbotum so akenkan no ndzidzido ndzidzido dɛ mbrɛ nsɛm ahorow ɔwɔ mu no sisii no.\nNyansahyɛ: Hwɛ Appendix A7 a ɔwɔ New World Translation no mu no, na ibohu mbrɛ Jesus n’asetsena mu nsɛm sisii ndzidzido ndzidzido wɔ asaase yi do.\nƆkwan a otsĩa ebien a ibotum afa do akenkan Bible no nye dɛ, ebɛkenkan asɛm bi a osii a ɔfa nsɛndzendzen bi a irihyia ho. Dɛ nhwɛdo no:\nAna epɛ dɛ inya anyɛnkofo a ibotum dze woho ato hɔn do anaa? Kenkan Jonathan na David hɔn ho nsɛm a ɔwɔ Bible no mu no. (1 Samuel, etsir 18-20) Afei hwɛ esuadze a ibotum enya efi hɔn nsɛm no mu a ibotum dze abɔ wo bra. Dwumadzi krataa a wɔato dzin “How to Find Loyal Friends” [Mbrɛ Ibotum Enya Anyɛnkofo A Ibotum Dze Wo Ho Ato Hɔn Do] no botum aboa wo ma eenya dɛm esuadze no.\nAna epɛ dɛ ehyɛ wo bo a esi dɛ ebɔkõ etsia nsɔhwɛ no mu dzen anaa? Dɛm dze a, kenkan mbrɛ Joseph kõe tsiaa nsɔhwɛ no ho adze. (Genesis, tsir 39) Afei hwɛ esuadze a ibotum enya efi n’asɛm no mu a ibotum dze abɔ wo bra. Dwumadzi nkrataa a wɔato dzin “How to Resist Temptation . . . Joseph—Part 1” (Mbrɛ Ibesi Akõ Tsia Nsɔhwɛ—Joseph Ɔfã 1) na “Falsely Accused! Joseph—Part 2” (Wɔbɔɔ No Ator Sombo Bi—Joseph Ɔfã 2) botum aboa wo ma eenya dɛm esuadze no.\nAna epɛ dɛ ihu mbrɛ mpaabɔ botum aboa wo anaa? Kenkan Nehemiah no suahu ho asɛm. (Nehemiah, tsir 2) Afei hwɛ esuadze a ibotum enya efi n’asɛm no mu a ibotum dze abɔ wo bra. Dwumadzi krataa a wɔato dzin “God Answered His Prayer” (Nyankopɔn Tsiee Ne Mpaabɔ) botum aboa wo ma eenya dɛm esuadze no.\nNyansahyɛ: Sɛ erekenkan Bible no a, hwɛ hu dɛ beebi a ewɔ no ayɛ dzinn, mbrɛ ɔbɛyɛ a ibotum dze w’adwen nyina esi dza erekenkan no do.\nƆkwan a otsĩa ebiasa a ibotum afa do akenkan Bible no nye dɛ, ebɛfa Bible mu asɛm bi anaa Ndwom nwoma no na akenkan. Afei sɛ iwie a, hwɛ mbrɛ dza ekenkanee no fa woho. Ekenkan wie a, bisa woho dɛ:\nEbɛnadze ntsi na Jehovah maa wɔkyerɛɛw asɛm yi wɔ Bible no mu?\nEbɛnadze na iyi ma muhu fa Jehovah anaa ɔkwan a ɔfa do yɛ n’adze no ho?\nMebɛyɛ dɛn dze asɛm yi abɔ me bra?\nNyansahyɛ: New World Translation (Study Edition) no botum aboa wo ma eenya video ahorow, map nye ndzɛmba afofor beberee a ɔbɔboa wo ma eenya dza erekenkan no do mfaso.\n“Ɔtɔ da a, mepaw Bible mu nwoma a m’enyi gye ho nna makenkan. Iyi boa me papaapa ma mutum du mo botae a medze esi m’enyiwa do dɛ mebɛkenkan Bible no dabaa no ho. Dɛ nhwɛdo no, m’enyi gye Mbɛbusɛm nwoma no ho. Nyansasɛm ahyɛ mu mã, na iyi hyɛ mo nkuran papaapa.”—Chloe.\n“Mobɔ mbɔdzen dɛ mebɛkenkan Ndwom nwoma no mu nsɛm kor anaa ebien bi ansaana maakɛda. Hɔn a wɔkyerɛɛw Ndwom nwoma no, nna wɔwɔ atsenka tse dɛ hɛnara. Ansaana da biara bɔkɔ n’ewiei no, ohia dɛ mususu biribi ɔhyɛ nkuran ho. Ndwom nwoma no a mekenkan no hyɛ mo nkuran ma muhu dɛ Jehovah Nyankopɔn na ɔma minya awerɛkyekyer ankasa.”—Stefan.\nNsɛm Afofor A Ɔfa Ho\nMbabun Bisa Dɛ Mbabun\nFa mona Fa mona Ebɛn Kwan Do Na Bible No Botum Aboa Me?—Ɔfã 1: Hwehwɛ Wo Bible No Mu\nijwyp asɛm 77\nEbɛn Kwan Do Na Bible No Botum Aboa Me?—Ɔfã 2: Ma Wo Bible Akenkan Nyɛ Enyigye\nBible Adzesua Ho Dwumadzi\nNSƐM AFOFOR A MBABUN BISA...\nSunsum Afamu Nkɔenyim\nEbɛnadze Ntsi Na Ɔsɛ Dɛ Mobɔ Mpaa?\nEbɛnadze Ntsi Na Ɔsɛ Dɛ Mokɔ Nhyiamu Ahorow A Wɔyɛ Wɔ Ahendzi Asa Do No?


Yohane Adiyisɛm 7 NA-TWI - Onyankopɔn asomfo kann - Eyi akyi no, - Bible Gateway\nYohane Adiyisɛm 7\nYohane Adiyisɛm 6Yohane Adiyisɛm 8\nYohane Adiyisɛm 7 Nkwa Asem (NA-TWI)\nOnyankopɔn asomfo kann\n7 Eyi akyi no, mihuu abɔfo baanan sɛ, wogyinagyina asase ntweaa anan no so a, wɔretwe mframa anan a ɛwɔ asase so no san sɛnea ɛbɛyɛ a, mframa biara remmɔ wɔ asase ne po so ne baabiara. 2 Ɛnna mihuu ɔbɔfo foforo a ofi apuei reba a okita Onyankopɔn a ɔte ase no nsɔwano. Ɔteɛɛm frɛɛ abɔfo baanan no a na Onyankopɔn ama wɔn tumi sɛ wɔnsɛe asase ne ɛpo no. 3 Ɔbɔfo no kae se, “Monnsɛe asase ne ɛpo anaa nnua kosi sɛ yɛde nsɔwano bɛhyɛ Onyankopɔn asomfo no agyirae.”\n4 Na wɔkyerɛɛ me wɔn a wɔde Onyankopɔn nsɔwano hyɛɛ wɔn agyirae wɔ wɔn moma so no dodow. Wɔn nyinaa dodow yɛ ɔpeha aduanan anan a, wɔn nyinaa fi Israel mmusuakuw no mu.\n5 Yuda abusuakuw mu nnipa a wɔsɔw wɔn ano si mpem dumien. Ruben abusuakuw mu nnipa a wɔsɔw wɔn ano si mpem dumien. Gad abusuakuw mu nnipa a wɔsɔw wɔn ano si mpem dumien\n6 Aser abusuakuw mu nnipa a wɔsɔw wɔn ano si mpem dumien. Naftali abusuakuw mu nnipa a wɔsɔw wɔn ano si mpem dumien. Manase abusuakuw mu nnipa a wɔsɔw wɔn ano si mpem dumien.\n7 Simeon abusuakuw mu nnipa a wɔsɔw wɔn ano si mpem dumien. Lewi abusuakuw mu nnipa a wɔsɔw wɔn ano si mpem dumien. Isakar abusuakuw mu nnipa a wɔsɔw wɔn ano si mpem dumien.\n8 Sebulon abusuakuw mu nnipa a wɔsɔw wɔn ano si mpem dumien. Yosef abusuakuw mu nnipa a wɔsɔw wɔn ano si mpem dumien. Benyamin abusuakuw mu nnipa a wɔsɔw wɔn ano si mpem dumien.\n9 Eyi akyi no, mihuu nnipakuw a obiara ntumi nkan wɔn dodow. Wofifi aman ne mmusuakuw ne nkurɔfo ne kasa nyinaa mu a wogyinagyina ahengua no ne Oguammaa no anim a wɔhyehyɛ ntade fitafitaa kitakita berɛw. 10 Wɔteɛɛm se, “Yɛn nkwagye fi yɛn Nyankopɔn a ɔte ahengua no so ne Oguammaa no.”\n11 Na abɔfo no atwa ahengua no ne mpanyimfo no ne ateasefo baanan no ho ahyia. Afei wobutubutuw ahengua no anim, som Onyankopɔn 12 kae se, “Amen! Nhyira ne anuonyam ne nyansa ne aseda ne nidi ne tumi ne ahoɔden yɛ Onyankopɔn de daa daa! Amen!”\n13 Mpanyimfo no mu baako bisaa me se, “Ɛhefo na wɔhyehyɛ ntade fitafitaa yi, na wofi he?”\n14 Mibuae se “Minnim, owura. Na wo na wunim.” Ɔka kyerɛɛ me se, “Eyinom ne wɔn a wɔafi ɔtaa mu. Wɔde Oguammaa no mogya ahoro wɔn ntade ama ayɛ fitaa. 15 Na ɛno nti na wogyina Onyankopɔn ahengua anim a wɔresom awia ne anadwo wɔ ne hyiadan mu yi. Nea ɔbɛtena ahengua no so no bɛbɔ wɔn ho ban. 16 Sukɔm renne wɔn bio. Owia anaa ɔhyew biara renhye wɔn bio, 17 efisɛ, Oguammaa no a ɔwɔ ahengua no mfinimfini no bɛyɛ wɔn guanhwɛfo de wɔn akɔ nkwa asuti ho. Na Onyankopɔn bɛpopa wɔn aniwa mu nisu nyinaa.”


KENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Luo Macedonian Malagasy Maltese Maya Moore Nepali Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Venda Vietnamese Xhosa Yoruba Zulu\nBERE bi, wɔbuu mmarima mmienu bi kumfɔ wɔ aburokyiman mu baabi sɛ wɔadi awu. Adanse a wɔgyinaa so buu wɔn fɔ no, na ɛnni mu. Enti bere a asɛm no mu nokware bɛdaa adi no, mmaranimfo yɛɛ nea wɔbɛtumi biara ma wɔgyaee baako. Baako a ɔka ho no de, na biribiara nni hɔ a mmaranimfo a wɔaben mpo bɛtumi ayɛ ama no, efisɛ na wɔakum no dedaw.\nAtɛnkyea a ɛte saa bɛtumi akɔ so wɔ ɔman biara mu. Ɛno nti, Bible ka sɛ: “Asɛntrenee, asɛntrenee na di.” (Deuteronomium 16:20) Sɛ atemmufo bu atɛntrenee a, ɔmanfo ho tɔ wɔn. Onyankopɔn maa tete Israelfo Mmara a na ɛma wɔbu atɛntrenee. Bible ka sɛ, Onyankopɔn “akwan nyinaa teɛ.” Enti ma yɛnsusu saa Mmara no ho nhwɛ sɛ saa asɛm no yɛ nokware anaa.—Deuteronomium 32:4.\nATEMMUFO A WƆYƐ “ANYANSAFO A WƆN ANI DA HƆ NA WƆWƆ SUAHU”\nSɛ atemmufo yɛ wɔn adwuma yiye na animhwɛ biara nnim, na sɛ wɔpo kɛtɛasehyɛ a, ɔmanfo no nya so mfaso. Onyankopɔn Mmara a ɔde maa Israelfo no, saa na na ɛkyerɛ sɛ atemmufo nyɛ. Bere a wɔhyɛɛ wɔn akwantu ase wɔ sare so no, Onyankopɔn ka kyerɛɛ Mose sɛ ɔmpaw “mmarima a wɔfata, wosuro Onyankopɔn, wodi nokware, na wɔnyɛ adifudepɛ” mma wɔmmu ɔman no atɛn. (Exodus 18:21, 22) Mfe aduanan akyi no, Onyankopɔn san sii so dua sɛ ɛsɛ sɛ wɔn a wɔbɛbu Israelfo atɛn no yɛ “mmarima anyansafo a wɔn ani da hɔ na wɔwɔ suahu.”—Deuteronomium 1:13-17.\nMfe pii akyi no, Ɔhene Yehosafat * ka kyerɛɛ Yuda atemmufo sɛ: “Monhwɛ nyɛ adwuma no yiye, efisɛ ɛnyɛ onipa na mubu atɛn ma no, na mmom Yehowa, na ɔka mo ho atemmu no mu. Afei munsuro Yehowa, na momfa ahwɛyiye nyɛ adwuma no, efisɛ Yehowa yɛn Nyankopɔn nyɛ bɔne, ɔnhwɛ nnipa anim, na onnye adanmude.” (2 Beresosɛm 19:6, 7) Ɔhene no asɛm no kaee atemmufo no sɛ, sɛ wɔyɛ adifudepɛ ne animhwɛ kyea atemmu ma ɔhaw bi ba a, ɛnde na wɔne Onyankopɔn na anya.\nBere a Israel atemmufo de saa akwankyerɛ pa no buu atɛn no, ɔmanfo no tee nka sɛ wɔwɔ ahobammɔ. Afei nso, Onyankopɔn Mmara no maa atemmufo no akwankyerɛ bi a wɔbɛgyina so abu atɛntrenee wɔ nsɛm a ne di yɛ den mpo mu. Akwankyerɛ no bi ne sɛn?\nAKWANKYERƐ A ƐMA WƆBUU ATƐNTRENEE\nAnsa na wɔbɛpaw obi sɛ ɔtemmufo wɔ tete Israel no, na ɛsɛ sɛ ɔyɛ onyansafo a ne ho akokwaw. Ɛno nso nkyerɛ sɛ wɔn ankasa nyansa na wɔde buu atɛn. Yehowa Nyankopɔn maa wɔn akwankyerɛ pa a na ɛbɛma wɔabu atɛntrenee. Akwankyerɛ a Yehowa de maa Israel atemmufo no, emu bi na edidi so yi.\nHwehwɛ asɛm no mu yiye. Onyankopɔn nam Mose so de akwankyerɛ yi maa Israel atemmufo sɛ: “Sɛ moredi mo nuanom ntam asɛm a, mummu atɛntrenee obi ne ne nua . . . ntam.” (Deuteronomium 1:16) Sɛ ɔtemmufo anhu asɛm bi mu yiye a, ɔrentumi mmu atɛntrenee. Ɛno nti, Onyankopɔn ka kyerɛɛ wɔn a wodi asɛm no sɛ: “Hwehwɛ asɛm no mu hwɛ sɛ ɛyɛ nokware anaa.” Sɛ wɔbɔ obi sobo a, ansa na atemmufo bɛdi asɛm no, na ɛsɛ sɛ wɔhwehwɛ “asɛm no mu yiye hu sɛ ɛyɛ ampa.”—Deuteronomium 13:14; 17:4.\nTie adansefo anom asɛm. Ná adansefo anom asɛm ho hia paa na ama wɔahu asɛm bi mu yiye. Onyankopɔn Mmara kaa sɛ: “Onipa biako rentumi nsɔre nni adanse ntia obi wɔ mfomso anaa bɔne bi ho, bɔne biara a wayɛ ho. Adansefo baanu anaa baasa anom nsɛm so na asɛm no nnyina.” (Deuteronomium 19:15) Onyankopɔn Mmara no ka kyerɛɛ obiara a ɔbɛdi asɛm bi ho adanse sɛ: “Mma atosɛm nnyɛ wo dɛ. Na wo ne ɔbɔnefo nnni nsawɔso nnkodi adansekurum.”—Exodus 23:1.\nHwɛ ma obiara nka nokware wɔ asɛnnii. Sɛ obi nya adwene sɛ ɔbɛtwa nkontompo wɔ asɛnnibea na ɔhwɛ asotwe a ɛda hɔ ma wɔn a wɔyɛ saa no a, ɛno nko ara mpo bɛma wasuro, efisɛ Mmara no kaa sɛ: “Atemmufo no nhwehwɛ asɛm no mu yiye, na sɛ ɛbɛda adi sɛ ɔdansefo no redi adansekurum na watwa asɛm ato ne nua no so a, ɛnde ade a ɔbɔɔ pɔw sɛ anka ɔbɛyɛ ne nua no, mo nso monyɛ no saa ara, na munyi adebɔne biara mfi mo mu.” (Deuteronomium 19:18, 19) Enti sɛ obi twa asɛm to ne nua so sɛnea ɛbɛyɛ a ɔbɛgye n’agyapade afi ne nsam na sɛ nokware no bɛda adi a, wɔbɛgye ade koro no ara bi afi ne hɔ de atwe n’aso. Sɛ odii adansekurum sɛnea ɛbɛyɛ a wɔbɛkum obi a ɔnim sɛ ɔnni fɔ a, ɛnde na wɔbɛkum no ahyɛ anan. Saa akwankyerɛ yi boa maa nkurɔfo kaa nokware.\nNnyɛ animhwɛ. Sɛ atemmufo no nya adanse a ɛwɔ asɛm no ho nyinaa wie a, na ɛsɛ sɛ wɔsusu ne nyinaa ho na wɔgyina so bu atɛn. Edu saa bere no a, na ɛho abɛhia sɛ atemmufo no de asɛntitiriw bi a ɛwɔ Onyankopɔn Mmara mu di dwuma. Ɛno ne sɛ: “Sɛ moredi ohiani asɛm a, monnyɛ animhwɛ, na munnni mmma onipa titiriw. Momfa atɛmpa mmu mo yɔnko atɛn.” (Leviticus 19:15) Asɛm biara a atemmufo bɛdi no, na ɛsɛ sɛ wɔhwɛ de to nea ɛda. Ná ɛnsɛ sɛ wɔhwɛ obi tenten, ne kɛse anaa ne dibea ho bu no atɛn.\nSaa akwankyerɛ yi wɔ Onyankopɔn Mmara a ɔde maa Israel no mu. Mmara no akyɛ paa, nanso ɛnnɛ yi nyinaa, asɛnnibea ahorow bɛtumi de aba a ɛwom no ayɛ adwuma. Sɛ wɔde yɛ adwuma a, anka wɔremmu atɛnkyea.\nSɛ wɔde aba a ɛwɔ Onyankopɔn Mmara mu no yɛ adwuma a, anka wɔremmu atɛnkyea\nWƆN A WƆNYAA ATƐNTRENEE SO MFASO\nMose bisaa Israelfo sɛ: “Ɔman kɛse bɛn na wɔwɔ ahyɛde ne atemmusɛm a ɛteɛ sɛ mmara a mede rema mo nnɛ yi?” (Deuteronomium 4:8) Nokwasɛm ne sɛ, na ɔman foforo biara nni hɔ saa. Bere a Solomon fii ase dii hene wɔ ne mmeranteberem no, ɔde Yehowa mmara yɛɛ adwuma. Enti ne manfo “tenaa hɔ dwoodwoo,” na “wodidi nomee” efisɛ na wɔdi yiye na na wɔn asom dwo wɔn.—1 Ahene 4:20, 25.\nAwerɛhosɛm ne sɛ, eduu baabi no, na Israelfo mfa Onyankopɔn asɛm nyɛ adwuma bio. Onyankopɔn nam odiyifo Yeremia so kaa sɛ: “Hwɛ! Yehowa asɛm na wɔapo yi, na nyansa bɛn na wɔwɔ?” (Yeremia 8:9) Nea efii mu bae ne sɛ, Yerusalem bɛyɛɛ ‘mogya kurow a abofonode’ ahyɛ mu ma. Ewiee ase no, wɔsɛee kurow no pasaa ma ɛdan amamfõ mfe 70.—Hesekiel 22:2; Yeremia 25:11.\nBere a na nneɛma nkɔ yiye wɔ Israel no nyinaa, na odiyifo Yesaia wɔ hɔ. Ɔhwɛɛ sɛnea nneɛma rekɔ, na ɔkaa biribi faa Yehowa Nyankopɔn ne ne Mmara ho. Ɔkaa sɛ: “Wubu asase atɛn a, asase sofo nyinaa sua adetrenee.” Saa asɛm no yɛ nokware paa.—Yesaia 26:9.\nAnigyesɛm ne sɛ, honhom kaa Yesaia ma ɔhyɛɛ Ɔhene Yesu Kristo a ɔne Mesia no ho nkɔm sɛ: “Ɛnyɛ nea n’ani hu so na obebu atɛn, na ɛnyɛ nea n’aso te so na obeyi ntɛn. Na ɔde atɛntrenee bebu ahiafo atɛn na ɔde trenee ayi asase so ahobrɛasefo ntɛn.” (Yesaia 11:3, 4) Onyankopɔn Ahenni ba a, nnipa a wɔbɛtena asase so no ani bɛgye paa, efisɛ Mesia no na ɔbɛyɛ wɔn hene.—Mateo 6:10.\n^ nky. 6 Edin Yehosafat no kyerɛ “Yehowa Ne Temmufo.”\nOnyankopɔn Mmara Maa Aweredi Ho Kwan Anaa?\n“Aniwa nsi aniwa ananmu, ɛse nsi ɛse ananmu.” (Exodus 21:24) Saa asɛm a ɛwɔ Bible mu no, nkurɔfo agye ho akyinnye pii. Ebinom gye di sɛ nea saa asɛm no kyerɛ ne sɛ, Onyankopɔn pene so sɛ yɛde bɔne bɛtua bɔne so ka. Nanso, adwene a ɛte saa ne Onyankopɔn mmara yi nhyia: “Wo yɔnko yɛ biribi tia wo a, ntua no so ka, na nnya wo nkurɔfo mma ho menasepɔw.” (Leviticus 19:18) Ɛnde, dɛn na saa asɛm a ɛwɔ Exodus no kyerɛ?\nExodus 21:22 ka biribi a na ɛbɛtumi asi ho asɛm. Ɛfa mmarima mmienu a wɔreko ho. Sɛ wɔn mu baako kɔpem ɔpemfo ma abofra no fi ba na sɛ ɔbea no ne abofra no anwu a, ɔbea a wapira no, ne kunu ntumi nyɛ ɔbarima a opiraa ne yere no biribi ntua ka. Mmom, ɔbarima a opiraa ɔpemfo no, na “ɛsɛ sɛ wogye no mpata biara a ɔbea no kunu bebisa.” Mpata no nso, na ɛsɛ sɛ otua fa “baguafo no so.” Ɛno kyerɛ sɛ, atemmufo a wɔwɔ asɛnnibea no na wɔbɛhwɛ ama ɔbarima a opiraa ɔpemfo no atua mpata no ama ɔpemfo a wapira no kunu. Sɛ ɔpemfo no anaa ne ba no wu a, atemmufo no bɛma wɔakum ɔbarima a ɔyɛ maa ɔpemfo no wui no ahyɛ anan.\nƐba no saa a, ɛnyɛ nea ne biribi awu no na ɔbɛhwɛ sɛ “ɔkra nsi ɔkra ananmu, aniwa nsi aniwa ananmu, ɛse nsi ɛse ananmu . . .” Ɛyɛ atemmufo no adwuma. (Exodus 21:23, 24) Saa asɛm no kaee atemmufo no sɛ, obi bɔne na ɛbɛkyerɛ asotwe a ɛfata no. Bible ho ɔbenfo Richard Elliott Friedman ka sɛ: “Wohwɛ mu a, nea ɛkyerɛ ara ne sɛ asotwe de, bere nyinaa ɛsɛ sɛ ɛne bɔne no yɛ pɛ; ɛnsɛ sɛ ɛboro bɔne no so da.”\nƐnde dɛn na ɛmaa ebinom nyaa adwene sɛ Onyankopɔn Mmara maa kwan sɛ obi yɛ wo bɔne a, wo nso yɛ no bi tua ka? Asɛm a Yesu kaa wɔ Mateo 5:38, 39 no ma yɛhu ho biribi. Ɔkaa sɛ: “Motee sɛ wɔkae sɛ, ‘Aniwa nsi aniwa ananmu na ɛse nsi ɛse ananmu.’ Nanso, mise mo sɛ: Mo ne ɔbɔnefo nnni asi; mmom obiara a ɔbɛbɔ w’aso nifa mu no, dan biako no nso ma no.” Enti Yesu bere so no, ɛbɛyɛ sɛ na nyamesom akyerɛkyerɛfo bi de mmara a ɛwɔ Exodus 21:23, 24 no aka wɔn atetesɛm ho de kyerɛ sɛ obi yɛ wo ade a, yɛ no bi tua ka. Nanso, Yesu maa mu daa hɔ pefee sɛ, Onyankopɔn Mmara a ɔde maa Israelfo no, ɛnyɛ saa koraa na na ɛkyerɛ.


‘Pa Wo Ho Akyi’ | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Sɛ obi pɛ sɛ odi m’akyi a, ma ɔmpa ne ho akyi.”—MAT. 16:24.\nWUBEYI ANO SƐN?\nYɛbɛyɛ dɛn de Bible apɛɛpɛɛ yɛn mu ahwɛ sɛ ebia pɛsɛmenkominya wɔ yɛn mu anaa?\nKɔkɔbɔ bɛn na yenya fi Ɔhene Saul asɛm no mu?\nDɛn na Petro yɛe a ɛkyerɛ sɛ yebetumi ayi pɛsɛmenkominya akwa?\n1. Dɛn na Yesu yɛe a ɛkyerɛ sɛ ɔpaa ne ho akyi koraa?\nBERE a Yesu wɔ asase so no, na ɔnyɛ obi a ɔyɛ ahodɔ. Yesu pɛ sɛ odwudwo ne ho a, anka obetumi, nanso ɔde nea n’ani gye ho too nkyɛn yɛɛ nea Onyankopɔn pɛ. (Yoh. 5:30) Odii nokware kosii sɛ wokum no asɛndua so. Eyi ma yehu paa sɛ ɔpaa ne ho akyi koraa.—Filip. 2:8.\n2. Dɛn na yɛde bɛkyerɛ sɛ yɛapa yɛn ho akyi, na adɛn nti na ɛsɛ sɛ yɛyɛ saa?\n2 Yɛyɛ Yesu akyidifo, enti ehia sɛ yɛn nso yɛpa yɛn ho akyi. Ɛnde, sɛ yɛka sɛ obi apa ne ho akyi a, ɛkyerɛ sɛn? Yebetwa no tiawa a, nea ɛkyerɛ ara ne sɛ onii no de n’akɔnnɔde anaa n’apɛde ato nkyɛn, na watu ne ho reboa afoforo. Enti yɛbɛka a, obi a wapa ne ho akyi nyɛ ahopɛ anaa pɛsɛmenkominya. (Monkenkan Mateo 16:24.) Sɛ obi yi pɛsɛmenkominya akwa a, ɛrenyɛ den koraa sɛ ɔde n’apɛde bɛto nkyɛn na wadi kan ahwɛ nea afoforo hia. (Filip. 2:3, 4) Yesu kyerɛkyerɛe sɛ eyi yɛ biribi a yɛrentumi nkɔ nnyaw hɔ koraa wɔ yɛn som mu. Adɛn ntia? Yesu akyidifo paa de, wɔn agyiraehyɛde titiriw ne ɔdɔ. Na saa ɔdɔ yi ara na ɛma obi pa ne ho akyi na otu ne ho boa afoforo. (Yoh. 13:34, 35) Wo de hwɛ, yɛn nuanom a wɔwɔ wiase nyinaa da saa su no adi! Eyi nyinaa nti hwɛ nhyira ara a yɛanya!\n3. Dɛn na ɛko tia yɛn?\n3 Nanso bere a yɛpɛ sɛ yɛpa yɛn ho akyi na yetu yɛn ho boa afoforo no, ɔtamfo bi wɔ hɔ a ɔko tia yɛn nkakrankakra. Saa tamfo no ne ahopɛ anaa pɛsɛmenkominya. Kae sɛ Adam ne Hawa daa saa subammɔne yi adi. Pɛsɛmenkominya nti, na Hawa pɛ sɛ ɔne Onyankopɔn yɛ pɛ. Pɛsɛmenkominya koro yi ara na ɛmaa ne kunu kɔkaa ne ho dii aduaba no. (Gen. 3:5, 6) Bere a Ɔbonsam wae Adam ne Hawa fii nokware som ho no, wamma anso hɔ ara. Mmom ɔkɔɔ so ara duaa pɛsɛmenkominya wɔ nnipa mu. Ɔde n’asɛm kɔɔ Yesu mpo so kɔsɔɔ no hwɛe. (Mat. 4:1-9) Ɛnnɛ, Satan de pɛsɛmenkominya afa nnipa pii dommum. Pɛsɛmenkominya ayɛ sɛ mframa a ɛrebɔ fa baabiara, enti ɛsɛ sɛ yɛhwɛ yiye na yɛanhome bi.—Efe. 2:2.\n4. (a) Seesei yebetumi atu pɛsɛmenkominya ase anaa? Kyerɛkyerɛ mu. (b) Nsɛmmisa bɛn na yebesusuw ho?\n4 Ahopɛ anaa pɛsɛmenkominya ayɛ sɛ nkannare a ɛwewe dade. Sɛ osu tɔ gu dade so na awia bɔ so a, ebetumi afi ase awe nkannare. Nkannare no deɛ ebetumi aba, nanso sɛ yɛanyɛ ho biribi ntɛm a, ɛbɛwewe dekode no nkakrankakra kosi sɛ ɛbɛgyerega koraa. Saa ara na seesei yɛrentumi ntu yɛn sintɔ ne ahopɛ ase. Nanso ɛsɛ sɛ yɛda yɛn ho so na yehu sɛ ebetumi adi yɛn awu, enti ɛsɛ sɛ yɛkɔ so ara ko tia. (1 Kor. 9:26, 27) Ɛnde, yemmisa sɛ, ‘Sɛ yɛhwɛ yɛn ho a, nneɛma nketenkete bɛn na ɛbɛkyerɛ sɛ yɛyɛ pɛsɛmenkominya? Dɛn na ɛbɛboa yɛn ma yɛapa yɛn ho akyi koraa?’\nFA BIBLE PƐƐPƐƐ WO MU\n5. (a) Adɛn nti na Bible te sɛ ahwehwɛ? (Hwɛ mfonini a ɛwɔ adesua yi mfiase no.) (b) Sɛ yɛde Bible repɛɛpɛɛ yɛn mu a, dɛn na ɛsɛ sɛ yɛkwati?\n5 Bible te sɛ ahwehwɛ. Sɛnea yetumi hwɛ yɛn ho wɔ ahwehwɛ mu hu sɛnea yɛte no, saa ara na yebetumi de Bible apɛɛpɛɛ yɛn mu na yɛasiesie biribiara a atɔ kyima wɔ yɛn ho. (Monkenkan Yakobo 1:22-25.) Nanso sɛ yɛamfa ahwehwɛ anni dwuma yiye a, ɛso remma yɛn mfaso ahe biara. Fa no sɛ woakogyina ahwehwɛ anim, nanso wohwɛɛ w’anim ara na wokɔɔ wo baabi. Sɛ biribi atɔ kyima wɔ wo ho a, worenhu. Ebia na ɛyɛ ade ketewa bi nanso ebetumi aka w’ahosiesie. Anaa fa no sɛ wugyina nkyɛn baabi na worehwɛ ahwehwɛ mu. Ebia worenhu wo ho, mmom obi foforo na wubehu no. Enti sɛ yɛpɛ sɛ yɛde Bible pɛɛpɛɛ yɛn mu hwɛ sɛ su te sɛ pɛsɛmenkominya wɔ yɛn mu a, biribi wɔ hɔ a ɛsɛ sɛ yɛkwati. Ɛnsɛ sɛ yɛkan Bible biarabiara kɛkɛ anaa yɛkan de hwɛ obi mfomso.\n6. Yɛbɛyɛ dɛn ‘atena’ mmara a ɛyɛ pɛ no mu?\n6 Ebetumi aba sɛ yɛkan Bible daa, nanso ɛno ara kɛkɛ nkyerɛ sɛ, sɛ pɛsɛmenkominya reyi ne ti a, yebehu no ntɛm. Adɛn ntia? Yɛnhwɛ Yakobo mfatoho no bio. Wanka sɛ ɔbarima no antɔ ne bo ase anhwɛ ne ho wɔ ahwehwɛ mu. Mmom Yakobo kae sɛ ɔbarima no ‘hwɛɛ ne ho.’ Hela asɛmfua a Yakobo de yɛɛ adwuma no kyerɛ sɛ obi bɛtɔ ne bo ase anaa ɔbɛgyen n’ani ahwɛ biribi. Ɛnde, na ɔbarima no haw paa ne sɛn? Yakobo toaa so sɛ, sɛ ɔbarima no hwɛ n’anim wie a, “ɔkɔ, na ntɛm ara ne werɛ fi onipa ko a ɔyɛ.” Eyi kyerɛ sɛ ɔdan ne ho fi ahwehwɛ no anim; ɔnyɛ nea ohui no ho hwee. Yakobo kae sɛ ebesi obi yiye a, ɛsɛ sɛ ɔhwehwɛ “mmara a ɛyɛ pɛ no mu,” nanso ɛnsɛ sɛ ɛso hɔ ara. Mmom ɛsɛ sɛ “ɔtena mu.” Onipa a ɔte saa nnyaw Onyankopɔn Asɛm a ɛyɛ pɛ no nto hɔ, mmom ɔtena mu, kyerɛ sɛ ɔde bɔ ne bra. Bere bi Yesu kaa asɛm koro no ara. Ɔkae sɛ: “Sɛ motena m’asɛm mu a, na moyɛ m’asuafo ampa.”—Yoh. 8:31.\n7. Sɛ yɛpɛ sɛ yɛde Bible pɛɛpɛɛ yɛn mu hwɛ sɛ pɛsɛmenkominya wɔ yɛn ho a, yɛbɛyɛ no sɛn?\n7 Sɛ yebetumi adi pɛsɛmenkominya so nkonim a, nea edi kan, ɛsɛ sɛ yɛtɔ yɛn bo ase kenkan Onyankopɔn Asɛm no. Ebetumi ama yɛahu nneɛma bi a ɛnkɔ yiye wɔ yɛn ho. Nanso ɛnsɛ sɛ ɛso hɔ ara; mmom ɛsɛ sɛ yɛdɔ mu asukɔ na yegye bere yɛ nhwehwɛmu. Sɛ worekan obi ho asɛm wɔ Bible mu a, fa no sɛ wone saa nipa no na bisa wo ho sɛ: ‘Sɛ me na tebea a ɛte saa too me a, anka mɛyɛ dɛn? Anka mɛyɛ nea ɛteɛ anaa?’ Nanso biribi wɔ hɔ a ehia koraa sen saa. Ɛne sɛ wubedwinnwen nea worekan no ho na woayere wo ho de abɔ wo bra. (Mat. 7:24, 25) Afei momma yɛnkɔ Ɔhene Saul ne ɔsomafo Petro asetena mu kakra na yɛnhwɛ nea yebetumi asua afi wɔn hɔ. Eyi bɛboa yɛn ma yɛahu sɛnea yɛbɛpa yɛn ho akyi.\nƆHENE SAUL ASƐM NO YƐ KƆKƆBƆ MA YƐN\n8. Bere a Saul fii n’ahenni ase no, na ne suban te sɛn? Dɛn na ɔde kyerɛɛ saa?\n8 Sɛ yɛpɛ sɛ yeyi pɛsɛmenkominya akwa na yɛpa yɛn ho akyi a, yebetumi asua biribi afi Israel hene Saul asɛm no mu. Bere a Saul fii n’ahenni ase no, na ɔbrɛ ne ho ase. (1 Sam. 9:21) Bere bi Israelfo bi kasa tiaa n’ahenni. Ɔpɛ a anka obetumi atwe wɔn aso efisɛ Onyankopɔn na na wapaw no, nanso wanyɛ saa. (1 Sam. 10:27) Bere bi na Israelfo ne Ammonfo rekɔko, na Ɔhene Saul maa Onyankopɔn honhom bɔɔ no kyidɔm ma odii wɔn so nkonim. Ɔko no akyi no, ɔde anuonyam no nyinaa maa Yehowa.—1 Sam. 11:6, 11-13.\n9. Dɛn na ɛmaa Saul bɛyɛɛ ahopɛ?\n9 Nanso eduu baabi no, Saul maa ahopɛ ne ahantan didii ne mu te sɛ nkannare. Bere a odii Amalekfo so no, ɔde Yehowa asɛm too nkyɛn yɛɛ nea ne koma pɛ. Onyankopɔn ka kyerɛɛ Saul sɛ ɔkɔ ko no a ɔnsɛe asade no nyinaa, nanso anibere bɔne nti ɔfaa bi. Nea ɛbɛtɔɔ mu koraa ne sɛ Saul sii nkaedum maa ne ho. (1 Sam. 15:3, 9, 12) Bere a odiyifo Samuel ka kyerɛɛ Saul sɛ Yehowa bo nnwo so no, Saul pɛɛ biribi yii ne ho ano. Ná ɛyɛ no sɛ wadi Onyankopɔn mmara no bi so, enti ɛno ara ye. Ne mfomso mpo, ɔprɛw too ɔman no so. (1 Sam. 15:16-21) Bio, ahantan nti na Saul anuonyam hia no sen sɛ ɔbɛyɛ osetie ama Onyankopɔn. (1 Sam. 15:30) Sɛ yɛde Saul asɛm no yɛ ahwehwɛ a, yehu yɛn ho sɛn? Ɔkwan bɛn so na yebetumi akwati ne nhwɛso bɔne no na yɛapa yɛn ho akyi?\n10, 11. (a) Dɛn na Saul asɛm no ma yehu? (b) Dɛn na yɛbɛyɛ na yɛansuasua Saul kwammɔne no?\n10 Nea edi kan, Saul asɛm no ma yehu sɛ ɛnsɛ sɛ yegye yɛn ho di dodo na yesusuw sɛ yɛpa yɛn ho akyi nnɛ a, ɛbɛtoa so daa. (1 Tim. 4:10) Kae sɛ mfiase no na Saul bɔ ne ho mmɔden enti na ɔne Onyankopɔn ntam yɛ kama paa, nanso ewiee ase no ɔmaa pɛsɛmenkominya didii ne mu. Afei ɔyɛɛ asoɔden, na Yehowa poo no.\n11 Nea ɛto so abien, ɛsɛ sɛ yɛyɛ ahwɛyiye na yɛanka sɛ yɛbɔ nneɛma bi mu mmɔden nti yebetumi abu yɛn ani gu nea yɛtɔ mu sin so. Woyɛ saa a, na ayɛ sɛ obi a wahyɛ atade foforo akogyina ahwehwɛ anim; atade no ara na ɛyɛ no fɛ, na efĩ a ɛwɔ n’anim deɛ onhu. Ebia yɛbɛka sɛ yɛnyɛ ahopɛ te sɛ Saul. Sɛ saa mpo a, ɛsɛ sɛ yɛma yɛn ani da hɔ na biribi antwetwe yɛn amma yɛamfa Saul kwammɔne no so. Sɛ obi tu yɛn fo a, ɛsɛ sɛ yɛhwɛ yiye na yɛampɛ biribi anyi yɛn ho ano anaa mpo yɛamprɛw asɛm no anto afoforo so. Mommma yɛnyɛ sɛ Saul; mmom momma yentie afotu ngu aso pa mu.—Monkenkan Dwom 141:5.\n12. Sɛ yɛyɛ bɔne a emu yɛ duru a, dɛn na yɛbɛyɛ de akyerɛ sɛ ɛnyɛ yɛn anuonyam na ehia yɛn?\n12 Na sɛ yɛyɛ bɔne a emu yɛ duru nso ɛ? Ná Saul pɛ sɛ n’anim ba nyam wɔ nnipa anim, enti biribiara ampusuw no sɛ onsiesie ɔne Yehowa ntam. Nanso sɛ yɛannwen yɛn anuonyam ho a, yɛde fɛre ne aniwu bɛto nkyɛn na yɛapɛ mmoa. (Mmeb. 28:13; Yak. 5:14-16) Nhwɛso bi ni: Onuabarima bi dii mfe 12 na ofii ase hwɛɛ aguamansɛm. Owiaa ne ho hwɛe saa ara bɛboro mfe du. Ɔkae sɛ: “Ná ɛyɛ den paa sɛ mebue m’ano aka akyerɛ me yere ne asafo mu mpanyimfo. Nanso bere a minyaa akokoduru kae no, ɛyɛɛ sɛ nea yɛayi adesoa bi afi me so. Ná meyɛ asafo mu somfo; eyi nti efii me nsa. Asɛm no haw me nnamfo bi. Nanso minim sɛ nnɛ Yehowa ani gye me som ho paa sen kan a na mehwɛ aguamansɛm no. Seesei ade a ehia me paa ne sɛnea Yehowa bu me.”\nPETRO TWAA ƐSA PA\n13, 14. Dɛn na Petro yɛe a ɛkyerɛ sɛ na odwen ɔno nko ara ho?\n13 Bere a Yesu de ɔsomafo Petro refa ntetee mu no, Petro yɛɛ biribi a ɛkyerɛ sɛ onnwen ɔno nko ara ho. (Luka 5:3-11) Nanso na ɛsɛ sɛ ɔne pɛsɛmenkominya di apere. Ɛho nhwɛso ni: Bere bi ɔsomafo Yakobo ne ɔsomafo Yohane kɔsrɛɛ Yesu sɛ ɔmma wɔn dibea kɛse wɔ Onyankopɔn Ahenni mu. Petro tee no, ne bo annwo so koraa. Adɛn ntia? Ná Yesu aka sɛ ɔde adwuma titiriw bi bɛhyɛ Petro nsa, enti ɛbɛyɛ sɛ onyaa adwene sɛ, sɛ obi benya saa dibea no a, ɛyɛ ɔno. (Mat. 16:18, 19) Enti Yesu bɔɔ Yakobo ne Yohane ne Petro ne asomafo aka no kɔkɔ sɛ wɔnhwɛ yiye wɔ pɛsɛmenkominya ho na ɛnsɛ sɛ ‘wodi wɔn nuanom so bakoma.’—Mar. 10:35-45.\n14 Nea Yesu yɛ de teɛɛ Petro adwene nyinaa, na ɔda so ara bu ne ho tra so. Bere bi Yesu ka kyerɛɛ asomafo no sɛ wobeyi no ama, nanso Petro kae sɛ, sɛ wɔn nyinaa beyi no ama mpo a, ɔno deɛ ɔrenyi no mma da; ɔbɛkɔ so ara abata ne ho. (Mat. 26:31-33) Anka ɛnsɛ sɛ ogye ne ho di dodo saa, efisɛ saa anadwo no ara Petro yɛɛ biribi a ɛkyerɛ sɛ odwen ɔno nko ara ho; oyii Yesu mae. Ná ne nkwa ho hia no, enti ɔpaa Yesu mprɛnsa.—Mat. 26:69-75.\n15. Adɛn nti na Petro nhwɛso no ka koma?\n15 Ɛwom, na Petro bɔ ne ho mmɔden nanso ɛtɔ da a na agye agu. Ne nyinaa mu no, wante anna; otwaa ɛsa pa a yebetumi adi akyi. Petro ankasa bɔɔ ne ho mmɔden na Onyankopɔn honhom nso bɔɔ no kyidɔm ma otumi yii pɛsɛmenkominya akwa. Akyiri yi osuaa ahosodi ne ahofama. (Gal. 5:22, 23) Sɔhwɛ a emu yɛ den pempem Petro nanso odii so. Sɛ kan no a, anka ebia ɔrentumi nni so. Nhwɛso bi ni: Bere bi ɔsomafo Paulo kaa Petro anim wɔ afoforo anim, nanso ɔde ahobrɛase gye toom. (Gal. 2:11-14) Nkaanim no akyi no, Petro amfa Paulo ho tirimka. Saa ara nso na wannya adwene sɛ Paulo de n’anim atwitwi fam. Petro kɔɔ so ara kyerɛe sɛ ɔdɔ Paulo. (2 Pet. 3:15) Sɛ yedi ɛsa a Petro twae yi akyi a, ɛbɛboa yɛn na yɛanhwehwɛ nea yɛn nko ara yɛpɛ.\nBere a Paulo kaa Petro anim no, ɔyɛɛ n’ade sɛn? Saa na yɛn nso yɛbɛyɛ anaa? (Hwɛ nkyekyɛm 15)\n16. Sɛ yehyia tebea a ɛyɛ den a, yɛbɛyɛ dɛn akyerɛ sɛ yennwen yɛn nko ara ho?\n16 Sɛ wuhyia tebea a ɛyɛ den a, woyɛ w’ade sɛn? Bere bi, asɛnka adwuma no nti wɔkyeree Petro ne asomafo no guu afiase twaa wɔn mmaa. Nanso wodii ahurusi efisɛ na “wɔabu wɔn sɛ [Yesu] din nti wɔfata sɛ wogu wɔn anim ase.” (Aso. 5:41) Wo nso wuhyia ɔtaa a, fa no sɛ hokwan a wode besuasua Petro na woadi Yesu anammɔn akyi na woada no adi sɛ wonhwehwɛ wo nko ara wo de. (Monkenkan 1 Petro 2:20, 21.) Sɛ mpo mpanyimfo teɛ wo so na wusuasua Petro a, ɛbɛboa wo ma woagye atom; wo bo remfuw.—Ɔsɛnk. 7:9.\n17, 18. (a) Sɛ yɛde botae sisi yɛn ani so wɔ Yehowa som mu a, nsɛm bɛn na yebetumi abisa yɛn ho? (b) Sɛ yehu pɛsɛmenkominya bi wɔ yɛn komam a, dɛn na ɛsɛ sɛ yɛyɛ?\n17 Sɛ wopɛ sɛ wode botae bi sisi w’ani so wɔ Yehowa som mu a, wubetumi asua biribi afi Petro nhwɛso no mu. Sɛ wode botae a ɛte saa si w’ani so a, yi wo yam yɛ. Nanso hwɛ yiye na woamfa ampɛ nnipa anim anuonyam. Enti bisa wo ho sɛ, ‘Adɛn nti na mepɛ sɛ mitu me ho yɛ pii wɔ Yehowa som mu? Merepɛ nnipa anim anuonyam anaa dibea te sɛ Yakobo ne Yohane?’\n18 Sɛ wuhu pɛsɛmenkominya bi wɔ wo komam a, srɛ Yehowa sɛ ɔmmoa wo na teɛteɛ w’adwene ne wo nsusuwii. Afei yere wo ho sɛ wobɛyɛ biribiara ahyɛ Yehowa anuonyam, na womfa mpɛ w’ankasa anuonyam. (Dw. 86:11) Fa biribi si w’ani so wɔ asafo no mu, nanso hwɛ na anyɛ nea wode repɛ anuonyam ama wo ho. Wo deɛ hwɛ, sɛ ɛyɛ den ma wo sɛ wobɛda honhom aba no fã bi adi a, fa si w’ani so sɛ wobɛyɛ no kɛse. Anaa fa no sɛ wobɔ mmɔden siesie ɔkasa bɛma no kama wɔ adesua ase, nanso ɛba Ahenni Asa so asiesie a, na woayera mu. Sɛ saa a, bɔ mmɔden sɛ wubetie afotu a ɛwɔ Romafo 12:16.—Monkenkan.\n19. Sɛ yɛhwɛ yɛn ho wɔ Onyankopɔn Asɛm mu na yehu sɛ biribi atɔ kyima a, dɛn na ɛsɛ sɛ yɛyɛ na yɛn abam ammu?\n19 Sɛ yɛde Onyankopɔn Asɛm yɛ ahwehwɛ na yegyen yɛn ani hwɛ mu a, ebia yebehu sintɔ anaa pɛsɛmenkominya bi wɔ yɛn ho. Anhwɛ a ebebu yɛn abam. Sɛ biribi a ɛte saa to wo a, kae ɔbarima a esii no yiye wɔ Yakobo mfatoho no mu no. Yakobo anka sɛ ɔbarima no siesiee nea atɔ kyima no amonom hɔ ara, na saa ara nso na wanka sɛ otumi siesiee nea atɔ kyima biara. Mmom nea Yakobo kae ne sɛ ɔbarima no ‘tenaa mmara a ɛyɛ pɛ no mu.’ (Yak. 1:25) Ɔbarima no kaee nea ohui wɔ ahwehwɛ no mu, na ɔyeree ne ho ara siesiei. Enti mma w’abam mmu; kae sɛ obiara wɔ sintɔ. (Monkenkan Ɔsɛnkafo 7:20.) Kɔ so ara hwehwɛ mmara a ɛyɛ pɛ no mu na pa wo ho akyi. Kae sɛ Yehowa aboa wo nuanom pii a wɔtɔ sin sɛ wo ara, na ɔpɛ sɛ ɔboa wo nso ma wunya n’anim dom ne ne nhyira.


Bere a Wosan Kɔ W’awofo Nkyɛn wɔ Fie\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nBere a Ɛhia Sɛ Wosan Kɔ Fie\nƐnnɛ, mmerante ne mmabaa pii tu fi fie sɛ wɔrekɔbɔ wɔn bra, nanso sikasɛm nti wobɛhwɛ na wɔasan wɔn akyi. Biribi saa ato wo pɛn?\nSɛ wodɔ wo maame ne wo papa mpo a, ɛnyɛ mmerɛ sɛ wobɛsan w’akyi akɔ fie. Wo deɛ tie asɛm a ababaa bi a ɔde Sarah * kaeɛ: “Bere a metee me ho no, mehuu sɛ afei deɛ manyin, na me ara mɛtumi ayɛ nneɛma bi; ɛnyɛ obi na ɔbɛyɛ ama me. Nanso mesan baa fie no, na mayɛ sɛ akɔdaa bi.” Richard nso kaa sɛ: “Na mempɛ sɛ mesan kɔtena m’awofo so. Nanso, na metwe a ɛmma. Enti twa ara na na ɛtwa sɛ mesan kɔ fie. Na mafɛre me tirim.”\nSɛ biribi saa ato wo a, asɛm a yɛresusu ho yi bɛtumi aboa wo ma wasan agyina wo nan so.\nNEA ƐDE ƆHAW NO BA\nSikasɛm. Sɛ mmerante ne mmabaa fi abrabɔ ase a, ɔhaw baako a ɛtaa pem wɔn ntɛm ne sikasɛm. Richard kaa sɛ, “Bere a mefii m’awofo nkyɛn no, na ɛyɛ den sɛ mɛhwɛ me ho. Sika a mewɔ da hɔ nyinaa saeɛ.” Asɛm koro no ara na ɛtoo ababaa bi a ne din de Shaina. Bere a ɔdii mfe 24 na ɔfii fie kɔhyɛɛ ɔbra ase, nanso afe ne fã akyi no, ɔsan baeɛ. Ɔno ankasa kaa sɛ: “Manhwɛ me sikasɛm yie. Enti bere a mefii fie no, na menni kaprɛ mpo da me ho, na meresan aba no, na ɛka na ɛso me.” *\nAdwumasɛm. Sɛ obi te ne ho fi n’awofo ho na n’adwuma fi ne nsa a, ne sikasɛm ne ntotoe biara a wayɛ bɛtumi asɛe. Biribi saa too Shaina. Ɔkaa sɛ: “Mekɔɔ sukuu kɔsuaa ayaresa ho ade kakra, na mewieeɛ no, adwumakuo bi boa ma menyaa adwuma. Nanso akyiri yi, adwuma no fii me nsa. Afei na menhu nea menyɛ bio. Asɛm no ne sɛ na menni kuro kɛse mu, enti bere a m’adwuma sɛeeɛ no na mennya adwuma foforo biara!”\nWɔanhwɛ kwan saa . . . Mmerante ne mmabaa repɛ adwuma a, wɔn mu pii nnim sɛ ɛgye animia na wɔn nsa akɔ wɔn ano. Mpɛn pii no wɔwura adwuma no mu ansa na wɔahu sɛ ɛnyɛ ahogono saa. Afei deɛ na fahodi a wɔsusu sɛ wɔbɛnya no ate wɔn ani so. Wɔba bɛhu sɛ sɛɛ mpaninyɛ nna fam.\nMa w’awofo nhu sɛ wopɛ sɛ wosan ba fie. Mobɛtumi asusu nea ɛdidi so yi ho: Wobɛtena fie hɔ akɔsi da bɛn? Wobɛyɛ dɛn aboa w’awofo ma wɔatua ɛka ahorow a wɔbɔ no? Efie nnwuma bɛn na wobɛtumi ayɛ aboa wɔn? Wobɛyɛ dɛn anya sika ahyɛ ɔbra ase bio? Ma ɛntena w’adwenem sɛ ɛmfa ho mfe a woadi no, woabɛhyɛ w’awofo ase bio; enti ɛsɛ sɛ wodi wɔn mmara so.—Bible mu asɛm: Exodus 20:12.\nHu sɛnea wobɛhwɛ wo sika so yie. Nwoma a wɔato din The Complete Guide to Personal Finance: For Teenagers and College Students ka sɛ: “Nneɛma a wode wo sika yɛ na ɛkyerɛ sɛ wobɛtumi ahwɛ wo sika so yie anaasɛ woretumi. . . . Adeɛ a ɛsɛ sɛ ɛtena w’adwenem daa ne sɛ worensɛe sika wɔ nneɛma a ɛho nhia ho.”—Bible mu asɛm: Luka 14:28.\nHwehwɛ afotu pa. Sɛ wobisa w’awofo anaa ɔpanin bi a, ɔbɛtumi aboa wo ma woahu sɛnea wobɛsie sika, atoto wo sikasɛm yie, na woatuatua wo ho aka. Ababaa bi a ɔde Marie kaa sɛ: “Ná ɛsɛ sɛ mefi biribiara ase foforo. M’adamfo bi boaa me ma mehuu nneɛma a ɛho hia ne nea ɛnsɛ sɛ mede ha me ho. Me ho dwirii me paa, efisɛ nneɛma a na matotɔ no pii so nni mfaso! Afei mehuu sɛ, sɛ mɛtumi ate me ho abɔ me bra a, gye sɛ menya ahosodi.”—Bible mu asɛm: Mmebusɛm 13:10.\nƐnyɛ adwuma a woyɛ na ɛhia, na mmom sɛ wobɛtumi ayɛ no yie\nKɔ so hwehwɛ adwuma. Seesei a wowɔ fie yi, wowɔ bere kakra; enti fa hwehwɛ adwuma. Nanso hwɛ yie: Sɛ worepɛ adwuma a, ebinom bɛka sɛ hwehwɛ “adwuma a ɛda wo koma so.” Nanso sɛ woka sɛ “adwuma a ɛda wo koma so” nko ara na wobɛyɛ a, sɛ ebi bɛtɔ wo nan so koraa a, wobɛprɛ atwene! Enti mfa w’adwene nsi adwuma baako so, anyɛ saa a wobɛkyinkyin saa. Kae sɛ ɛnyɛ adwuma a woyɛ na ɛhia, na mmom sɛ wobɛtumi ayɛ no yie. Nokwasɛm ne sɛ, sɛ obi nim n’adwuma yie a, ɔde anigye na ɛyɛ. Adwuma bɛyɛ wo dɛ a, ɛgyina wo so na ɛnyɛ adwuma no!\n^ nky. 5 Wɔasesa edin ahorow a ɛwɔ asɛm yi mu no.\n^ nky. 8 Wɔn a wɔkɔ suapɔn wɔ United States no taa hyia ɔhaw a ɛte saa. The Wall Street Journal de too dwa sɛ, sɛ kɔlegefo gye aban bosea kɔ sukuu a, wɔbɛwie no na ɛka a ɛda wɔn anim bɛyɛ $33,000.\n“Di wo papa ne wo maame ni.”—Exodus 20:12.\n“Mo mu hwan na ɔpɛ sɛ ɔsi aban na ɔnni kan ntena ase nsẽsẽ nhwɛ sɛ ɔwɔ deɛ ɛdɔɔso a ɔde bɛwie?”—Luka 14:28.\n“Wɔn a wɔbom tu agyina na nyansa ne wɔn teɛ.”—Mmebusɛm 13:10.\nAWOFO NHYƐ NO NSO\nBere a wo mma da so wɔ wo nkyɛn no, bɔ mmɔden sɛ wobɛtete wɔn yie na ɔkyena bi wɔfi fie a, wɔn ankasa atumi abɔ wɔn bra. Ɛnneɛ, nneɛma bɛn saa na wobɛtumi aboa wɔn ma wɔahu? Ebi ne sɛ wɔbɛsua sɛnea wɔbɛtoto wɔn sikasɛm yie, ayɛ afie nnwuma (aduanenoa, nneɛma sie, kar siesie), ne sɛnea wɔbɛtumi ne afoforo abɔ kama.\nSɛ wopɛ wei ho nsɛm pii a, hwɛ nwoma a wɔato din “Questions Young People Ask—Answers That Work,” Po 1, kratafa 305 ne 306. Yehowa Adansefo na wɔtintimiiɛ. Ɛwɔ www.jw.org nso. Hwɛ PUBLICATIONS > BOOKS AND BROCHURES.\nAdwene a bɛn na ɛsɛ sɛ wonya wɔ adwuma ho?


N’aduru ne Onyankopɔn Som! | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nN’aduru ne Onyankopɔn Som!\nAkwampaefo baanu bi a wɔwɔ Kenya kɔbɔɔ ɔpon bi mu, na bere a wowuraa fie hɔ no, wohuu biribi ma ɛyɛɛ wɔn nwonwa. Ná ɔbarima bi da mpa so a wapua ayɛ ketekete, na ne nsa a egu ne ho yɛ ntiatiaa. Akwampaefo no ka kyerɛɛ ɔbarima no sɛ Onyankopɔn aka sɛ bere bi bɛba a “apakye behuruw sɛ ɔforote.” (Yes. 35:6) Asɛm no kaa ɔbarima no koma ma ɔserewee.\nƆbarima a yɛreka ne ho asɛm yi de Onesmus, na yɛrekasa yi aka kakra ma wadi mfe 40. Akwampaefo no hui sɛ dompe mu yare bi na ama wabubu. Ne dompe mu yɛ mmerɛw paa, na sɛ bibiri ketewaa bi ka a, ebebubu. Yare yi nni aduru, enti Onesmus hui sɛ mmubuafo akongua mu na ɔbɛtena ne yare no adi apere ne nkwa nna nyinaa.\nOnesmus penee so sɛ anuanom ne no nsua Bible. Nanso ne maame kae sɛ ɔrempene mma Onesmus nkɔ adesua. Na maame no suro sɛ, sɛ ɔkɔ a anhwɛ a obepira. Enti sɛ anuanom kɔ adesua a, wɔkyere dwumadi no brɛ Onesmus ma ɔbɔ tie wɔ fie. Bere a anuanom ne Onesmus suaa ade bosome anum no, osii gyinae sɛ ɔbɛkɔ adesua, nea ebesi biara nsi.\nBere a Onesmus fii ase kɔɔ adesua no, ne yare no mu yɛɛ den anaa? Dabi; ne ho dwoo no mmom. Onesmus kae sɛ: “Ɛyaw a ɛka ne ho a mintumi nyɛ me ho hwee no, mekɔ adesua a, mihu sɛ ano abrɛ ase.” Ɔkae sɛ anidaso a wanya na ama ne ho abae no saa. Onesmus maame hui sɛ anigye aba ne ba no mu. Eyi nti ɔno nso kae sɛ anuanom ne no nsua Bible. Maame no kae sɛ: “Me ba no aduru ne Onyankopɔn som.”\nAnkyɛ na Onesmus bɛyɛɛ ɔdawurubɔfo a wɔmmɔɔ no asu. Akyiri yi ɔbɔɔ asu, na seesei ɔyɛ asafo mu somfo. Onesmus nan abien nyinaa ne ne nsa biako nyɛ adwuma, nanso ɔyɛ nea n’ahoɔden betumi biara wɔ Yehowa som mu. Eduu baabi no, na ɔpɛ sɛ ɔyɛ akwampaefo boafo, nanso na ontumi nsi n’adwene pi. Adɛn ntia? Efisɛ ɔyɛ a, ne kɔ ne ne ba nyinaa gye sɛ obi pia no. Bere a ɔne anuanom susuw ho no, wɔka kyerɛɛ no sɛ wɔbɛboa no. Ampa-ne-ampa ara wɔboaa no ma otumi yɛɛ akwampaefo boafo adwuma no.\nEduu baabi no afei na Onesmus pɛ sɛ ɔyɛ daa kwampaefo, nanso na ɛyɛ no sɛ ɔbɛyɛ adesoa ama anuanom. Nanso da koro bi a ɔreyɛ daa asɛm no, onyaa nkuranhyɛ a ohia. Ná asɛm no wɔ Dwom 34:8. Ɛhɔ ka sɛ: “Monka nhwɛ na munhu sɛ Yehowa ye.” Bere a Onesmus susuw asɛm no ho no, afei deɛ osii pi sɛ ɔbɛyɛ daa kwampaefo. Nnawɔtwe biara ɔde nnanan yɛ asɛnka adwuma no; ɔwɔ nnipa pii a ɔne wɔn sua Bible. Saafo no renya nkɔso ntɛmntɛm. Onesmus kɔɔ Akwampaefo Ɔsom Sukuu no bi afe 2010. Ade biako a ɛmaa Onesmus ani gyei koraa ne sɛ anuanom baanu a wodii kan baa ne nkyɛn no, na wɔn mu biako ka akyerɛkyerɛfo no ho!\nYɛrekasa yi Onesmus awofo aka baabi, nanso anuanom ntoto no agyaagyaamu; nea ohia biara wɔyɛ ma no. Nea Yehowa ne anuanom ayɛ ama no aka ne koma paa. Seesei nea ɔretwɛn ara ne sɛ da bi bɛba a obiara renka sɛ: “Meyare.”—Yes. 33:24.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 2013\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM November 2013


Solomon Dwom 1 | Intanɛt So Bible| Wiase Foforɔ Nkyerɛaseɛ\nSolomon Dwom 1:1-17\n1 Nnwom mu dwom,+ Solomon dwom:+ 2 “Ma ɔmfa n’ano mfewano mmefew m’ano.+ Hwɛ, wo dɔ yɛ dɛ sen bobesa.+ 3 Wo ngo+ yɛ huam papaapa, na wo din te sɛ ngohuam a wɔrehwie.+ Ɛno nti na mmabaa dɔ wo no. 4 Twe me di w’akyi+ na yentu mmirika. Ɔhene de me aba ne mpia mu!+ Ma yɛn ani nnye na yenni ahurusi. Ma yɛnka wo dɔ ho asɛm nsen bobesa.+ Ɛno nti na wɔdɔ wo saa no.+ 5 “Yerusalem mmabea,+ meyɛ ɔbea tuntum, nanso me ho yɛ fɛ, te sɛ Kedar+ ntamadan ne Solomon ntwamutam.+ 6 Monnhwɛ me sɛ mibiri nti, sɛ owia ahye me nti. M’ankasa me maame mmabarima mpo bo fuw me. Wɔma mehwɛɛ bobeturo so, na m’ankasa me bobeturo+ de, manhwɛ so. 7 “Me kra dɔfo,+ kyerɛ me faako a wohwɛ wo nguan+ na woma wɔhome awiabere. Adɛn nti na minkyinkyin wo mfɛfo nguan mu te sɛ ɔbea a ofura awerɛhow?” 8 “Mmea mu ɔhoɔfɛfo,+ sɛ wunnim hɔ a, kodi nguan no anammɔn akyi na wo mmirekyi mma nnidi wɔ nguanhwɛfo no ntamadan ho.” 9 “Me komam hemmaa,+ m’ani so de, wote sɛ ɔpɔnkɔbere wɔ Farao teaseɛnam ho.+ 10 W’afono yɛ fɛ wɔ mmɛsa mu, na wo kɔn ho twa wɔ ahene mu.+ 11 Yɛde sika kɔkɔɔ bɛyɛ abotiri ama wo+ na yɛde dwetɛ nso ayɛ agude.” 12 “Bere a ɔhene te ne pon ho yi, me nerdo*+ sradehuam afi ase reyi hua.+ 13 Mihu me dɔfo sɛ kurobow+ kotoku mã; me nufu+ ntam na ɔbɛda anadwo yi. 14 Mihu me dɔfo sɛ lele*+ nhwiren wɔ En-Gedi+ bobeturo mu.” 15 “Hwɛ, me komam hemmaa, wo ho yɛ fɛ!+ Mise, wo ho yɛ fɛ! W’aniwa yɛ aborɔnoma aniwa.”+ 16 “Me dɔfo, wo ho yɛ fɛ,+ na wo ho nso twa. Yɛn mpa+ nso yɛ ahaban momono frɔmfrɔm. 17 Yɛn dan so nnua yɛ kyeneduru,+ na yɛn mpuran yɛ ɔpopaw.\nAduru bi a wɔde hyɛ nsa ne nan ne nneɛma foforo ma ɛyɛ kɔɔ.\nSolomon Dwom 1


Nnwom 61 AKCB - مزمور 61 NAV\n1Ao, Onyankopɔn, tie me sufrɛ;\ntie me mpaebɔ.\n2Mifi asase ano frɛ wo,\nmefrɛ wo, efisɛ me koma atɔ beraw;\nfa me kɔ ɔbotan a ɛware sen me no so.\n3Woayɛ me guankɔbea,\naban a ɛyɛ den ma ɔtamfo no.\n4Me kɔn dɔ sɛ metena wo ntamadan no mu afebɔɔ\nna manya guankɔbea wɔ wo ntaban nwini ase.\n5Woate me bɔ a mehyɛe no, Onyankopɔn;\nna wode wɔn a wosuro wo din no agyapade ama me.\n6To ɔhene nkwanna mu bebree;\nna ne mfe mfi awo ntoatoaso nkodu awo ntoatoaso.\n7Ma onni hene wɔ Onyankopɔn anim daa\nfa wʼadɔe ne wo nokware bɔ ne ho ban.\n8Afei mɛto ayeyi dwom ama wo din daa\nAKCB : Nnwom 61


Sɛnea Ɛpo Mu Mmoa Bi Konkuro Te | Wɔbɔe Anaa?\nMMOA bi wɔ ɛpo mu a wɔwɔ konkuro. Saa konkuro yi boa wɔn ma wogyina tebea a emu yɛ den ano. Enti sɛ mmoa yi wɔ po no ase na sɛ ɛpo mu duru no hyɛ wɔn so a, ɛnhaw wɔn. Sɛnea konkuro yi tumi bɔ mmoa no ho ban paa no, ama abenfo adwen ho sɛ wɔbɛyɛ kar anaa ɛdan bi a ebetumi abɔ nnipa ho ban saa ara.\nSusuw ho: Abenfo no hwehwɛɛ konkuro ahorow mmienu mu. Nea edi kan no yɛ konkuro a ɛbɔ ho mmienu, na etumi bue ka tom te sɛ adɔde deɛ no. Nea ɛto so mmienu no konkuro yɛ baako pɛ, na ɛte sɛ nea yɛakyinkyim no. Ebi ne nwa deɛ no.\nNea ɛbɔ ho mmienu no, ɛyɛ a na ɛho yɛ nsensanee. Sɛ ɛpo nsu no home aboa no so a, saa nsesanee no nti, nsu no mu duru kɔ konkuro no ano ano ne ne to. Nea ɛte sɛ nea yɛakyinkyim no nso, sɛ ɛpo nsu no home aboa no so a, nkyinkyimii no nti, nsu no mu duru kɔ konkuro no ano ne ne mfinimfini. Ne mmienu nyinaa mu no, sɛnea konkuro no te nti, sɛ nsu no home aboa no so a, nsu no mu duru kɔ konkuro ne fã a ɛyɛ den. Wei nti sɛ konkuro no baabi sɛe mpo a, aboa no deɛ, hwee nyɛ no.\nNhwehwɛmufo no faa konkuro no mu biara, ɛnna wɔde 3-D printer yɛɛ konkuro no sɛso. Afei wɔde biribi homee konkuro papa no ne nea wɔyɛe no so hwɛɛ sɛnea ebetumi agyina ano. Wohuu sɛ, sɛnea aboa no konkuro no te nti, ɛwɔ ahoɔden mmɔho mmienu kyɛn nea wɔyɛe no.\nNhoma bi kaa nhwehwɛmu yi ho asɛm sɛ: “Sɛ ɛba sɛ wunya kar bi a wɔayɛ no te sɛ ɛpo mu mmoa konkuro a, ɛbɛyɛ fɛ, na ɛbɛbɔ emu nnipa nso ho ban.”—Scientific American.\nWudwen ho sɛn: Wohwɛ sɛnea ɛpo mu mmoa konkuro te no a, ɛno ara na ɛbae anaa obi na ɔbɔe?


诗篇 114 CCB - Nnwom 114 NA-TWI | Biblica América Latina\n诗篇 114 CCB - Nnwom 114 NA-TWI\n1Bere a Israelfo fii Misraim na Yakob asefo fii ananafo asase so no, 2 Yuda bɛyɛɛ Awurade nkurɔfo kronkron na Israel bɛyɛɛ ɔno ankasa agyapade. 3 Ɛpo Kɔkɔɔ hui na oguanee. Yordan nso gyaee teɛ. 4 Mmepɔw huruhuruwii sɛ mmirekyi na nkoko nso huruhuruwii sɛ nguan mma. 5 Dɛn na ɛbae na wo Po woreguan? Na wo Yordan nso, woagyae teɛ? 6 Mo mmepɔw nso, adɛn na muhuruhuruw sɛ mmirekyi? Na mo nkoko, adɛn nti na muhuruhuruw sɛ nguan mma? 7 Asase, ma wo ho mpopo wɔ Awurade ba no mu wɔ Yakob Nyankopɔn anim, 8 ɔno a ɔma abotan dan nsubura na abo dan nsuwa no.\nNA-TWI : Nnwom 114


Daniel 4 AKCB - Matteus 4 LB\nDua Ho Daeso\nde saa nkra yi kɔmaa nnipa ne aman ne kasa ahorow a ɛwɔ wiase se:\nEnsi mo yiye mmoroso!\n2Ɛyɛ me anigye sɛ mo nyinaa ahu biribi a ɛfa nsɛnkyerɛnne ne anwonwade a Ɔsorosoro Nyankopɔn ayɛ ama me.\n3Hwɛ sɛnea ne nsɛnkyerɛnne yɛ kɛse fa!\nNa hwɛ sɛnea tumi a ɛwɔ nʼanwonwade no mu so fa!\nNʼahenni yɛ daa ahenni;\nne tumi teɛ kɔ awo ntoatoaso nyinaa so.\n4Na me, Nebukadnessar, mete mʼahemfi, midi me ho so na me koma tɔ me yam. 5Nanso mesoo dae bi a, ɛbɔɔ me hu yiye. Meda me mpa so no, mfoni a ɛfaa mʼani so ne anisoadehu a minyaa no hunahunaa me. 6Ɛno nti, mehyɛ ma wɔfrɛɛ anyansafo a wɔwɔ Babilonia nyinaa sɛ wɔmmɛkyerɛ me dae no ase. 7Bere a nkonyaayifo, pɛadeahufo, Kaldeafo ne ntafowayifo no bae no, mekaa dae no kyerɛɛ wɔn, nanso wɔantumi ankyerɛ me ase. 8Akyiri no, Daniel (a wɔtoo no din Beltesasar, a ɛyɛ me nyame din, efisɛ, na anyame kronkron no honhom wɔ ne mu) baa mʼanim, na mekaa dae no kyerɛɛ no. 9Meka kyerɛɛ no se, Beltesasar, nkonyaayifo panyin, minim sɛ, anyame kronkron no honhom wɔ wo mu, ɛno nti, ɛnyɛ wo den sɛ wobɛkyerɛ ahintasɛm biara ase. Afei, me dae no ni, kyerɛ me ase. 10Bere a meda me mpa so no, dae a mesoe ne sɛ, mihuu dua bi a esi asase mfimfini a ɛware tenteenten. 11Dua no nyin yɛɛ dutan kɛse na ne tenten koduu soro, a wuhu no asase so baabiara. 12Na ne nhaban yɛ frɔmfrɔm fɛfɛɛfɛ, na asow aba bebree, na so wɔ aduan ma obiara. Na wuram mmoa te ne nwini ase, na wim nnomaa nso yɛ wɔn berebuw wɔ ne mman mu.\n13“Meda me mpa so no, mihuu ɔbɔfo kronkron bi a ofi ɔsoro reba fam wɔ mʼanisoadehu no mu. 14Ɔbɔfo no teɛɛ mu se, ‘Twa dua no to fam na twitwa ne mman no nyinaa. Porow ne nhaban no, na tow nʼaba no pete. Pam mmoa no fi ne nwini ase, na pam wim nnomaa no fi ne mman so. 15Nanso gyaw dunsin no ne ne ntin a dade ne kɔbere akyekyere, na sare atwa ho ahyia no.\n“ ‘Afei, ma ɔsoro bosu mfɔw no fɔkyee, na ma ɔne mmoa ntena wɔ wuram. 16Na ma nʼadwene nsesa na ɛnyɛ sɛ aboa de. Na mfe ason ntwa ne ti so.\n17“ ‘Asomafo asi gyinae dedaw; na akronkronfo abu atɛn sɛnea ɛbɛyɛ a ateasefo nyinaa bɛte ase sɛ, Ɔsorosoroni no na odi wiase ahemman so, na ɔde ma obiara a ɔpɛ, mpo, sɛ ɔyɛ onipa teta.’\n18“Beltesasar, saa dae yi na me, Ɔhene Nebukadnessar soe. Afei kyerɛ me ase, efisɛ anyansafo a wɔwɔ mʼahemman mu nyinaa antumi ankyerɛ me ase. Na wo de, wubetumi akyerɛ me, efisɛ anyame kronkron honhom no wɔ wo mu.”\n19Daniel (a wɔsan frɛ no Beltesasar no) tee dae no, ɔyɛɛ basaa kakra; ne ho dwiriw no na nʼadwene mu haw no. Nti, ɔhene no ka kyerɛɛ no se, “Beltesasar, mma dae no ne ne nkyerɛase mmɔ wo hu.”\nBeltesasar buae se, “Eyi de, Nana, anka dae no ne ne nkyerɛase no ɛmpare wo na ɛnkɔ wʼatamfo so! 20Nana, wuhuu dua bi a enyin yɛɛ dutan kɛse a ne tenten koduu soro, na wuhu no asase nyinaa so. 21Na ne nhaban yɛ frɔmfrɔm fɛfɛɛfɛ a asow aba bebree, na so wɔ aduan ma obiara. Na wuram mmoa te ne nwini ase, na wim nnomaa nso yɛ wɔn berebuw wɔ ne mman mu. 22Nana, mesrɛ ka, saa dua no yɛ wo. Efisɛ, woanya nkɔso, ahoɔden ne kɛseyɛ mu. Wo kɛseyɛ no kodu ɔsoro, na wʼadedi no kɔ akyirikyiri kodu asase ano.\n23“Afei, Nana, wuhuu ɔbɔfo kronkron a ofi ɔsoro reba fam, na ɔreka se, ‘Twa dua no to fam na sɛe no. Nanso, gyaw dunsin no ne ne ntin a dade ne kɔbere akyekyere, na sare atwa ho ahyia no. Afei ma ɔsoro bosu mfɔw no fɔkyee, na ma ɔne mmoa ntena wɔ wuram. Na ma nʼadwene nsesa na ɛnyɛ sɛ aboa de. Na mfe ason ntwa ne ti so.’\n24“Dae no nkyerɛase ni, Nana, atɛn a Ɔsorosoroni no abu atia wo no ni. 25Wɔbɛpam wo afi nnipa mu, na wo ne wuram mmoa bɛtena wuram. Wobɛwe sare te sɛ nantwi, na ɔsoro bosu afɔw wo fɔkyee. Mfe ason betwa wo ti so akosi sɛ, wubehu sɛ, Ɔsorosoroni no na odi wiase ahemman so, na ɔde ma obiara a ɔpɛ. 26Hyɛ a wɔhyɛ ma wogyaw dunsin no ne ne ntin no wɔ asase mu no kyerɛ sɛ, sɛ wuhu sɛ ɔsoro na edi tumi no a, wo nsa bɛsan aka wʼahenni. 27Ne saa nti, Nana Nebukadnessar, mesrɛ wo, tie mʼafotu. Gyae bɔneyɛ, na yɛ nea ɛteɛ. Gyae wʼatirimɔdensɛm na yɛ ahummɔbɔ ma ahiafo, na twe wo ho fi wo tete amumɔyɛ no ho. Ebia, woyɛ saa a, wobɛkɔ so adi yiye.”\n28Na saa nneɛma yi nyinaa baa Ɔhene Nebukadnessar so. 29Asram dumien akyi a na ɔretu mpase wɔ ahemfi no abansoro atifi wɔ Babilonia no, 30ɔtoo nʼani, hwɛɛ kurow no mu, na ɔkae se, “Ɛnyɛ Babilonia kurow kɛse a mede me tumi akyekyere ayɛ no ɔhempɔn atenae de ahyɛ mʼahenni anuonyam ni ana?”\n31Bere a ogu so reka saa nsɛm no, nne bi fi ɔsoro bae se, “Wo, Ɔhene Nebukadnessar, nea wɔahyɛ ato hɔ ama wo ni: Wɔagye wʼahenni tumi no afi wo nsam. 32Wɔbɛpam wo afi nnipa mu. Wo ne wuram mmoa bɛtena wuram. Na wobɛwe sare te sɛ nantwi. Mfe ason betwa wo ti so kosi sɛ wubehu sɛ, Ɔsorosoroni no di wiase ahemman so, na ɔde ma obiara a ɔpɛ.”\n33Amono mu hɔ ara nkɔmhyɛ no baa mu. Wɔpam Nebukadnessar fii nnipa mu. Ɔwee sare te sɛ nantwi, na ɔsoro bosu fɔw no fɔkyee. Ɔtenaa saa tebea no mu kosii sɛ, ne tinwi yɛɛ atenten te sɛ ɔkɔre ntakra, na nʼawerɛw yɛɛ sɛ anomaa awerɛw.\n34Saa bere yi twaa mu no, me, Nebukadnessar, memaa mʼani so hwɛɛ soro. Mʼani baa me ho so, na mekamfo Ɔsorosoroni no, na metrontrom nea ɔte ase daa no yii no ayɛ se:\nNe tumi yɛ daa tumi,\nNa nʼahenni teɛ kɔ awo ntoatoaso nyinaa so.\n35Asase so nnipa nyinaa,\nwommu wɔn hwee.\nƆde ɔsoro tumi yɛ nea ɔpɛ biara.\nNa nnipa a wɔwɔ asase so\nmu biara ntumi nsiw no kwan\nanaa ommisa no se, “Dɛn na woayɛ yi?”\n36Bere a mʼani baa me ho so no, bere koro no mu ara na me nidi ne me kɛseyɛ a ɛhyɛ me man no anuonyam no bae. Mʼafotufo ne mʼabirɛmpɔn hwehwɛɛ me, na wɔsan de me sii mʼahenni so bio, na mʼanuonyam bɛyɛɛ kɛse kyɛn kan no. 37Afei me Nebukadnessar, mekamfo ma no so, hyɛ ɔsorohene anuonyam, de nidi ma no. Ne nneyɛe nyinaa yɛ pɛ, na ɛyɛ nokware, na obetumi abrɛ ahantanfo ase.\nAKCB : Daniel 4


Yohane 10 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 10:1-42\nOguanhwɛfo ne nguammuw no (1-21)\nYesu ne oguanhwɛfo pa no (11-15)\n“Mewɔ nguan foforo” (16)\nYudafo no ne Yesu wɔ Asɔrefi-So-Hyira Afahyɛ no ase (22-39)\nYudafo pii annye anni (24-26)\n“Me nguan tie me nne” (27)\nƆba no wɔ Agya no mu (30, 38)\nNnipa a wɔwɔ Yordan agya no pii gyee no dii (40-42)\n10 “Nokware, nokware, mereka akyerɛ mo sɛ, obiara a ɔmfa ɔpon ano nkɔ nguammuw no mu, na ɔforo fa baabi foforo no, saa onipa no yɛ ɔkorɔmfo ne obi a ɔfom nneɛma.+ 2 Na nea ɔfa ɔpon ano ba mu no, ɔno ne nguan no hwɛfo.+ 3 Ɔno na ɔpon ano hwɛfo no bue no,+ na nguan no tie ne nne.+ Ɔbobɔ ɔno ara ne nguan din frɛ wɔn, na odi wɔn anim de wɔn pue. 4 Sɛ ɔde ne nguan no nyinaa pue a, odi wɔn anim, na nguan no di n’akyi, efisɛ wonim ne nne. 5 Ɔhɔho de, wɔrenni n’akyi da. Mmom, wobeguan afi ne nkyɛn, efisɛ wonnim ahɔho nne.” 6 Yesu yɛɛ saa ntotoho yi kyerɛɛ wɔn, nanso wɔante asɛm a na ɔreka akyerɛ wɔn no ase. 7 Enti Yesu kae bio sɛ: “Nokware, nokware, mereka akyerɛ mo sɛ, mene nguan no pon no.+ 8 Wɔn a wɔde me din aba nyinaa yɛ awifo ne akorɔmfo werɛmfo; na nguan no antie wɔn. 9 Mene ɔpon no; obiara a ɔfa me so kɔ mu no, wobegye no nkwa, na ɔbɛkɔ mu na waba na wanya adidibea.+ 10 Ɔkorɔmfo remma, gye sɛ ɔrebewia ade, adi awu, na wasɛe ade.+ Me de, maba sɛnea ɛbɛyɛ a wobenya nkwa, na wɔanya ama aboro so. 11 Mene oguanhwɛfo pa+ no; oguanhwɛfo pa de ne nkwa* to hɔ ma nguan no.+ 12 Ɔpaani a ɔnyɛ oguanhwɛfo, a nguan no nyɛ ne dea no, sɛ ohu sɛ pataku reba a, ogyaw nguan no hɔ guan, na pataku no kyere nguan no, na ɔbɔ wɔn hwete. 13 Nea enti a ɔpaani no guan ne sɛ, paa na wɔabɔ no, enti nguan no ho nhia no. 14 Mene oguanhwɛfo pa no. Minim me nguan, na me nguan nso nim me;+ 15 ɛte sɛ nea Agya no nim me, na me nso minim Agya no+ ara pɛ. Na mede me nkwa* to hɔ ma nguan no.+ 16 “Mewɔ nguan foforo a womfi ban yi mu;+ wɔn nso, ɛsɛ sɛ mede wɔn ba mu. Wobetie me nne, na wɔabɛyɛ kuw baako anya ɔhwɛfo baako.+ 17 Eyi nti na Agya no dɔ me,+ efisɛ mede me nkwa* to hɔ,+ sɛnea ɛbɛyɛ a me nsa bɛka bio. 18 Obiara rennye mfi me nsam, na mmom me ara na mede to hɔ. Mewɔ tumi sɛ mede to hɔ, na mewɔ tumi nso sɛ mesan fa.+ M’Agya na ɔde saa ahyɛde yi maa me.” 19 Asɛm yi nti, Yudafo no mu paapaee+ bio. 20 Wɔn mu pii kae sɛ: “Ɔwɔ honhommɔne, na wabɔ dam. Adɛn nti na mutie no?” 21 Ebinom nso kae sɛ: “Eyi nyɛ nsɛm a efi obi a ɔwɔ honhommɔne hɔ. Mohwɛ a, honhommɔne betumi abue anifuraefo ani ama ayɛ yiye?” 22 Saa bere no, na Asɔrefi-So-Hyira Afahyɛ* no rekɔ so wɔ Yerusalem. Ná ɛyɛ awɔw bere, 23 na na Yesu nenam asɔrefi hɔ wɔ Solomon abrannaa+ no so. 24 Ɛnna Yudafo no kotwaa ne ho hyiae, na wofii ase bisaa no sɛ: “Wobɛma yɛatwɛn* akosi da bɛn? Sɛ wone Kristo no a, ka no pen kyerɛ yɛn.” 25 Yesu buaa wɔn sɛ: “Maka akyerɛ mo, nanso munnye nni. Nnwuma a meyɛ wɔ m’Agya din mu no, ɛno na edi me ho adanse.+ 26 Nanso munnye nni, efisɛ monyɛ me nguan.+ 27 Me nguan tie me nne, na minim wɔn, na wodi m’akyi.+ 28 Mɛma wɔn daa nkwa,+ na wɔrensɛe wɔn da, na obiara renhwim wɔn mfi me nsam.+ 29 Nguan a m’Agya de ama me no som bo sen ade foforo biara, na obiara rentumi nhwim wɔn mfi Agya no nsam.+ 30 Me ne Agya no yɛ baako.”*+ 31 Ɛnna Yudafo no sesaw abo bio sɛ wɔrebɛtotow aboro no. 32 Na Yesu ka kyerɛɛ wɔn sɛ: “Mayɛ nnwuma pa pii a efi Agya no nkyɛn akyerɛ mo. Nnwuma no mu nea ɛwɔ he nti na morebesiw me abo yi?” 33 Yudafo no buaa no sɛ: “Ɛnyɛ adwuma pa bi nti na yɛrebesiw wo abo, na mmom abususɛm a woaka+ ntia; efisɛ woyɛ onipa, nanso woyɛ wo ho onyame.” 34 Yesu ka kyerɛɛ wɔn sɛ: “Wɔnkyerɛwee wɔ mo Mmara mu sɛ, ‘Mekae sɛ: “Moyɛ anyame”’?+ 35 Na yenim sɛ wosesa kyerɛwsɛm no a, ɛrenyɛ yiye. Enti sɛ Onyankopɔn frɛɛ wɔn a n’asɛm kasa tiaa wɔn no mpo ‘anyame’+ a, 36 ɛnde me a Agya no atew me ho, na wasoma me aba wiase no, adɛn nti na moka kyerɛ me sɛ, ‘Woka abususɛm’ esiane sɛ mekae sɛ, ‘Meyɛ Onyankopɔn Ba’+ nti? 37 Sɛ menyɛ m’Agya nnwuma a, munnnye me nnni. 38 Na sɛ meyɛ m’Agya nnwuma a, ɛnde, sɛ me na munnye me nni a, munnye nnwuma+ no nni, na moahu, na moakɔ so ahu sɛ Agya no wɔ me mu na me nso mewɔ Agya no mu.”+ 39 Enti wɔsan yɛe sɛ wɔrekyere no, nanso ofii hɔ kɔe a wɔn nsa anka no. 40 Na osiim bio kotwaa Yordan, na ɔkɔɔ baabi a kan no na Yohane bɔ nkurɔfo asu+ no, na ɔtenaa hɔ. 41 Na nnipa bebree baa ne nkyɛn, na wofii ase kae sɛ: “Yohane anyɛ sɛnkyerɛnne baako mpo, nanso nea Yohane ka faa ɔbarima yi ho nyinaa yɛ nokware.”+ 42 Na nnipa pii gyee no dii wɔ hɔ.\n^ Anaa “yɛn kra atwɛn.”\n^ Anaa “Me ne Agya no adwene yɛ baako.”


Nsɛm a Nkurɔfo Ka Tia Yehowa Adansefo No, Adɛn Nti Na Ebi Wɔ Hɔ a Wonyi Ano?\nKENKAN WƆ Afrikaans Albanian Amharic Arabic Arabic (Lebanon) Armenian Armenian (West) Azerbaijani Azerbaijani (Cyrillic) Basque Bassa (Cameroon) Batak (Toba) Bislama Bosnian Boulou Brazilian Sign Language Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Croatian Czech Danish Dutch English Estonian Ewe Faroese Finnish Fon French Ga Galician Georgian German Greek Guarani Haitian Creole Hausa Hebrew Hiligaynon Hindi Hungarian Iban Icelandic Indonesian Isoko Italian Japanese Javanese Kachin Karen (S'gaw) Kazakh Kazakh (Arabic) Kikuyu Kiluba Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Lingala Lithuanian Low German Luvale Macedonian Malagasy Malay Malayalam Mauritian Creole Mingrelian Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Norwegian Nzema Oromo Ossetian Pangasinan Papiamento (Curaçao) Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sepedi Serbian Serbian (Roman) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sunda Swahili Swedish Sãotomense Tagalog Tahitian Tamil Tarascan Tatar Telugu Tetun Dili Thai Tigrinya Tiv Tojolabal Tongan Tswana Turkish Twi Uighur (Cyrillic) Ukrainian Urdu Uzbek Uzbek (Roman) Valencian Venda Vezo Vietnamese Wallisian Xhosa Yoruba Zulu\nAsɛm yi mu no, Yehowa Adansefo de Bible afotu yɛ adwuma. Enti ɛnyɛ asɛm biara a nkurɔfo bɛka atia yɛn na yeyi ano. Sɛ nhwɛso no, Bible mu abebusɛm bi ka sɛ: “Nea ɔteɛ ɔfɛwdifo so no nya animguase.” (Mmebusɛm 9:7, 8; 26:4) Sɛ nkurɔfo ka yɛn ho nsɛm a ɛnyɛ nokware a, yɛmma ɛnhaw yɛn dodo. Enti yenni nea afoforo ka akyi ne wɔn nko ntɔkwaw, mmom yɛn botae ne sɛ yɛbɛsɔ Onyankopɔn ani.—Dwom 119:69.\nƐyɛ ampa sɛ “kommyɛ wɔ ne bere, na ɔkasa nso wɔ ne bere.” (Ɔsɛnkafo 3:7) Enti wɔn a wɔwɔ koma pa a wɔpɛ sɛ wohu nokware no, yɛbɔ mmɔden boa wɔn. Nanso, yɛkwati akyinnyegye a aba biara nnim. Yɛnam saa a yɛyɛ so di nea Yesu ne tete Kristofo no kyerɛkyerɛe so, na yesuasua wɔn nhwɛso.\nYesu yɛɛ dinn bere a nkurɔfo bɔɔ no sobo wɔ Pilato anim no. (Mateo 27:11-14; 1 Petro 2:21-23) Saa ara nso na bere a nkurɔfo kaa sɛ Yesu yɛ odidifo ne ɔsanomfo no, wamma wɔn mmuae biara. Mmom, ɔde ne nneyɛe kyerɛe sɛ sobo a na wɔrebɔ no no nyɛ nokware. Nea Yesu yɛe no ne Bible mu asɛm yi hyia: “Nyansa nam ne nnwuma so di bem.” (Mateo 11:19) Nanso ɛtɔ da a, na ehia sɛ Yesu ka biribi kyerɛ wɔn a na wɔrekasa tia no no. Tebea a ɛtete saa mu no, Yesu de akokoduru yɛɛ saa.—Mateo 15:1-3; Marko 3:22-30.\nYesu kyerɛɛ n’asuafo sɛ, sɛ afoforo kasa tia wɔn a, ɛnsɛ sɛ wɔma wɔn abam bu. Ɔkae sɛ: “Anigye ne mo sɛ me nti nkurɔfo bɔ mo ahohora na wɔtaa mo na wodi atoro ka asɛmmɔne biara to mo so.” (Mateo 5:11, 12) Wei mu mpo, Yesu san kaa sɛ, sɛ kasatia a ɛtete saa bue hokwan a n’asuafo no betumi de adi adanse a, obedi ɛbɔ a ɔhyɛe yi so: “Mɛma mo ano ne nyansa a wɔn a wɔsɔre tia mo nyinaa ntumi nnyina ano anaa wɔmmɔ ngu.”—Luka 21:12-15.\nƆsomafo Paulo tuu Kristofo fo sɛ, ɛnsɛ sɛ wɔne wɔn a wɔsɔre tia wɔn no gye akyinnye hunu biara. Ɔkaa sɛ akyinnyegye a ɛte saa no, “mfaso biara nni so, na ɛyɛ adehunu.”—Tito 3:9; Romafo 16:17, 18.\nƆsomafo Petro hyɛɛ Kristofo nkuran sɛ, bere biara a ɛbɛyɛ yiye no, wɔmfa anoyi mma obiara a obebisa wɔn gyidi ho asɛm no. (1 Petro 3:15) Nanso ɔkaa sɛ mpɛn pii no, eye pa ara sɛ wɔde wɔn nneyɛe bɛda wɔn gyidi adi, sen sɛ wɔde wɔn kasa bɛyɛ saa. Ɔkyerɛwee sɛ: ‘Momfa papayɛ nyɛ nnareka nsiw nsɛnhunu a nnipa a wonni adwene keka no ano.’—1 Petro 2:12-15.\nShare Share Nsɛm a Nkurɔfo Ka Tia Yehowa Adansefo No, Adɛn Nti Na Ebi Wɔ Hɔ a Wonyi Ano?


28 June 1838 – 22 January 1901\n20 June 1837 – 1 May 1876 – 22 January 1901\nVictoria ( pronounciation of "Queen Victora" (help·info)) (Alexandrina Victoria; Kɔtɔnimaa bosome no da a ɛtɔ so aduonu nan (24) wɔ afe apem ahawɔtwe ne du nkron (1819) - Ɔpɛpɔn bosome no da a ɛtɔ so aduonu mmienu (22) wɔ afe apem ahankron ne baako (1901)) yɛ Ngyiresi (Great Britain) ne Ireland Hemaa. ɔhyɛɛ n'ahennie ase wɔ afe apem ahawɔtwe ne aduasa nson (1837), ayɛwohomumɔ da ɛtɔ so eduonu, (20th June).\nƆdii ahennie no mfeɛ eduosia mmiensa (63) ne abosom nsuon (7). Ɛma no yɛ ɔhemaa a w'adi ahennie no akyɛ paa ɛwɔ Ngyiresi man no abakɔsɛm mu. Ɔsiesiee ɔman no, ɛbuebuee ndwuma kuo ahoroɔ, na ɔde nsakyereɛ ahoroɔ nso baa ɔman no amanyɔsɛm, abɔdeɛmu nyansapɛ nhwehwɛmu ɛna asraafo dwumadie. Britain mmarahyɛbadwam' no kɔɔ asetena na wɔ maa no abodin sɛ India hemaa, (Empress of India) wɔ afe apem ahawɔtwe ne aduoson nsia (1876) mu.\nƆhemaa Victoria amanmuo baa awieɛ wɔ afe apem ahankron ne baako (1901); bere a ɔfuraa ne ntoma ne tenten mu.\nVictoria yɛ Kent ne Stratheam (King George III ne ba barima a ɔtɔ so nnan ) diadefoɔ ɛne Saxe-Coburg Saalfeld hene ba baa Victoria ba. Ne maame ɛne ahenfie dwumayɛfoɔ, John Conroy na ɛtetee no bere a ne Papa ne ne Nana firii mu wɔ afe apem ahawɔtwe ne aduonu (1820) mu.\nƆbɛyɛɛ Ɔhemaa wɔ bere a na w'adi mfeɛ du nnwɔtwe (18) bere a ne Papa nuammarima mmiensa nyinaa firii mu. Ɛwɔ mu sɛ na yɛde mmara na abu ɔman no deɛ, nanso kokoam' no Victoria bɔɔ mmɔden de nnipakuo binom dii aban dibrɛ. Ɛwɔ Nipa nyinaa anim no, na Victoria yɛ nuonyamfoɔ ne obi ah odi mu.\nAwoɔ ne abusua[sesa]\nVictoria papa ne Prince Edward, Duke of Kent me Strathearn, ɔno na ɔtɔ so nan wɔ mma a ɔhene na ɔdi adeɛ wɔ United Kingdom, George III awo. Ɛfiri afe apem ahannwɔtwe ne du nson mu no, na Edward wɔfaase, Princess Charlotte of Wales nkoa na ɛyɛ George III nana. Ne wuo a ɔwuiɛ wɔ afe apem ahannwɔtwe ne du nson mu no de adedie nsɛnsɛm bɛtoo Duke of Kent ne ne nuanom a wɔnnwareeɛ so sɛ wɔnware na wɔnya mma. Wɔ afe apem ahannwɔtwe ne du nnwɔtwe (1818) mu no ɔwaree Princess Victoria a ɔwɔ Saxe-Coburg-Saalfeld, German kunanii baa a ɔyɛ ɔhene ba a ɔwɔ mma mmienu-Carl(afe apem ahannwɔtwe ne nan dekɔ afe apem ahannwɔtwe ne aduonum nsia) ne Feodora(afe apem ahannwɔtwe ne nson dekɔ afe apem ahannwɔtwe ne aduoson mmienu) berɛ a ɔwaree Emich Carl , ɔhene a ɔtɔ so mmienu wɔ Leiningena ɛyɛ n'awareɛ a ɛdikan.Na ne nuabarima Leopold yɛ ɔhemaa Charlotte kunanii. Wɔwoo Duke ne Duchess of Kent ba baako pɛ, Victoria bɛyɛ anɔpa nnɔnan mpaeɛ fa wɔ kɔtonimaa bosome da a ɛtɔ so aduonu nan wɔ afe apem ahannwɔtwe ne du nkron (24 May, 1818) wɔ Kensington ahemfie wɔ London.\nArchbishop a ɔda Charles Manners-Sutton ano too Victoria din wɔ Ayɛwohomummɔ bosome da a ɛtɔ so aduonu nan wɔ afe apem ahannwɔtwe ne du nkron (24 June,1819) wɔ Cupola dan mu a ɛwɔ Kensington ahemfie. Wɔbɔɔ no asu de no too Alexandrina a ɛyɛ ne nananom baako din a yɛfrɛ no Tsar Alexander I wɔ Russia, na wɔtoo no Victoria a ɛyɛ ɔmaame din. Ɛnam hyɛ a Kent nuapanyin George, Princes Regent hyɛɛ wɔn nti wɔde edin foforɔ bi a wɔsusuu sɛ wɔde bɛto no - Georgina(anaa Georgiana), Charlotte ne Augusta baeɛ.\nVictoria na na ɔtɔ so num wɔ adidie mu wɔ berɛ a wɔwoo no aberɛ a wɔwoo George III mma mmarima mpaninfoɔ: Princes Regent(George a ɔtɔ so); Frederick, Duke of York; William, Duke of Clarence(a akyire wɔfrɛ no William IV); ne Victoria papa, Edward,Duke of Kent. Na Prince Regent nni mma, ɛna Duke of York nso mma; ne saa nti wɔtwerɛ wɔn ho firii wɔn yerenom ho ɛnam sɛ na watwam wɔ awoɔ ho nti, nti ɛnam saa nti na wɔnni mma a mmara mu no ɛyɛ wɔn ara deɛ. William ne Edward waree da baako wɔ afe apem ahannwɔtwe ne du nnwɔtwe (1818) nanso William mma mmienu a ɛyɛ ɔno ankasa mma wui berɛ a wɔsua no. Nea ɔdikan no ne Princess Charlotte, a wɔwoo no a ɔwui wɔ ɔbenem bosome da a ɛtɔ so aduonu nson wɔ afe apem ahannwɔtwe ne du nkron(27 March, 1819), bosome mmienu akyiri ansana wɔrewo Victoria.Victoria papa wui wɔ ɔpɛpɔn bosome nom wɔ afe apem ahannwɔtwe ne aduonu, berɛ a na Victoria nya nni afe. Nnawɔtwe twam no ne nanabarima wui ɛna ne ba panin George IV di adeɛ. Sɛ Frederick ne William ba a na Victoria na ɔto so mmiɛnsa wɔ adidie mu. William babaa a ɔtɔ so mmienu, Princess Elizabeth of Clarence dii nnawɔtwe du mmienu firi ɔpɛnimaa bosome a ɛtɔ so ddu wɔ afe apem ahannwɔtwe ne aduonu dekɔ ɔbenem bosome a ɛtɔ so na wɔ afe apem ahannwɔtwe ne aduonu baako(10 Dec, 1820-4 March,1821) ɛno na ɛmaa Victoria bɛtoo so nan wɔ adidie mu.\nDuke of York wui wɔ afe apem ahannwɔtwe ne aduonu nson(1821) ɛna George IV nso wui wɔ afe apem ahannwɔtwe ne aduasa mu (1830); ɛna adidie no kɔɔ wɔn nuabarima a ɔtease, William hɔ ɛna Victoria bɛyɛɛ a ɔbɛdi adeɛ sɛ wannwo obi foforɔ a. Regent Act 1830 yɛɛ nhyehyɛeɛ soronko maa Victoria maame sɛ ɔngyina hɔ sɛ adedifoɔ sɛ William wu a wɔberɛ a na Victoria nso nyɛ ketewa. Ɔhene William annyɛ adi sɛ Duchess mmɛyɛ obi a ɔdi adeɛ, wɔ afe apem ahannwɔtwe ne aduasa nsia mu no ɔdaa no adi sɛ ɔpɛ sɛ ɔtenase kɔpem sɛ Victoria bɛdi n'awoda a ɛtɔ so du nnwɔtwe, sɛdeɛ ɛbɛyɛ a wɔbɛsi kwan na obiara mmɛgyina hɔ sɛ ɔdiadefoɔ.\n↑ Her godparents were Tsar Alexander I of Russia (represented by her uncle Frederick, Duke of York), her uncle George, Prince Regent, her aunt Queen Charlotte of Württemberg (represented by Victoria's aunt Princess Augusta) and Victoria's maternal grandmother the Dowager Duchess of Saxe-Coburg-Saalfeld (represented by Victoria's aunt Princess Mary, Duchess of Gloucester and Edinburgh).\n↑ Worsley, p. 41\nYɛ yi fii "https://tw.wikipedia.org/w/index.php?title=Queen_Victoria&oldid=93959"\nNsesae ba kratafa yi so da 20 Ɔbɛnem 2022, mmere 08:44.


The Complete AKAN ( Asante ) Universal Declaration of Human Rights\nThe Complete AKAN ( Asante ) UDHR\n1. Sɛ wɔde so to obi so, nam so kye no, na wɔntumi mfeefee asɛm no mu, nhunuu nokorɛ a ɛwɔ mu a, yɛfa no sɛ onii no nyɛɛ saa bɔne no, gye sɛ wɔnam mmara kwan so, kɔ asɛm no mu, hunu sɛ ɔdi fɔ. Sɛ wɔde no kɔ asɛnniiɛ mpo koraa a, ɔwɔ ho kwan sɛ ɔhwehwɛ mmoa biara a ɔbɛtumi anya de atete ne ho akyiri kwan.\n2. Obiara nni ho kwan sɛ ɔgyina amammara anaa amanaman mmara so de asotwe a ɛmfata ma obi wɔ bɔne bi a onii yɛe berɛ a na saa mmara no nni hɔ ho. Na sɛ ɛkɔba no sɛ na asotwe bi wɔ hɔ ansa na asotwe foforɔ a emu yɛ den sene dada no reba a, ɛsɛ sɛ asotwe a onii yɛɛ saa bɔne no na ɛwo hɔ dada no ara na wɔde twe no.\n1. Obiara wɔ ho kwan sɛ ɔtumi kɔ baabiara, tumi tena baabiara wɔ ɔman biara mu.\n2. Obiara wɔ ho kwan sɛ ɔtumi tu firi ɔman biara mu a ne man ka ho, sane ba ne man mu bio.\n1. Sɛ obi manfoɔ reteetee no apɛ no atɔre n'ase a, ɛyɛ n'asɛdeɛ sɛ ɔdwane kɔ dwankɔbea bi wɔ ɔman foforɔ bi mu kɔbɔ ne ho adwaa wɔ hɔ.\n2. Sɛ obi yɛ bɔne a ɛmfa amanyɔ ho anaa ɛntia Amanaman Nkabom Kuo nhyɛhyɛɛ a, ɛnyɛ onii no asɛdeɛ sɛ saa mmara yi bɔ ne ho ban firi saa bɔne no ho.\n1. Ɛyɛ obiara asɛdeɛ sɛ ɔtumi kɔ oman foforɔ bi mu kɔdane hɔni.\n2. Obiara ntumi mmɔ ne tirim, mfa asisie kwan so nsakra obi nkyi. Sɛ obi pɛ sɛ ɔsakra ne nkyi nso a, ɛyɛ n'asɛdeɛ sɛ ɔsakra berɛ a akwansideɛ biara nni mu.\n1. Ɛyɛ mmarima ne mmaa a wɔanyinyini, aso awadeɛ asɛdeɛ, sɛ wɔware wowo mma, berɛ a wɔn nipasuo, wɔn nkyi ne wɔn nyamesom nsi wɔn kwan wɔ wɔn awadeɛ anaa awaregyaeɛ ho.\n2. Sɛ awareɛ no bɛsɔ a, gye sɛ awarefoɔ baanu no apene so, agye ato wɔn ho so sɛ wɔbɛware.\n3. Fidua a ɛyɛ agya, ɛna ne mma no nnyinasoɔ no yɛ abusuabɔ nnyinasoɔ mfitiaseɛ, na ɛyɛ fidua no asɛdeɛ sɛ ɔmanfoɔ bɔ wɔn ho ban.\n1. Ɛyɛ obiara asɛdeɛ sɛ ɔpɛ ɔno ara n'agyapadeɛ. Ɔtumi nso ne afoforɔ bom ne wɔn pɛ agyapadeɛ.\n2. Ɛnsɛ sɛ wɔde ahupoo anaa nneyɛɛ a ɛnnam mmara kwan soɔ gye obi agyapadeɛ firi ne nsam kwa.\n1. Ɛyɛ obiara asɛdeɛ sɛ ɔdɔm asomdwoeɛ kuo bi. Ɛkwan nso da hɔ sɛ nnipa bi tumi bom hyia a ɛnyɛ bɔne so.\n2. Ɛnsɛ sɛ obiara hyɛ obiara ma ɔdɔm kuo bi a ɔmpɛ.\n1. Ɛyɛ onipa biara asɛdeɛ sɛ wɔrebu ne man anaa wɔreka mu asɛm a, ɔka bie. Onii no tumi kɔ mu tee anaa ɔtumi fa abatoɔ a emu da hɔ kwan so ka bi.\n2. Onipa biara wɔ ho kwan sɛ biribiara a ne man mu aban bɛyɔ no, ɔnya ne so ne deɛ pɛpɛɛpɛ.\n3. Deɛ ɔmanfoɔ pɛ na ɛsɛ sɛ wɔn aban yɔ. Wɔnam abatoɔ a dwinim biara nni mu, na obi nhunu ne yɔnko abatoɔ mu, na obiara a wadi mfeɛ dunwɔtwe biara to bie so na ɛdɛdi saa dwuma yi.\n1. Ɛyɛ onipa biara asɛdeɛ sɛ ɔyɛ adwuma. Adwuma biara a obiara pɛ sɛ ɔyɛ no nso, ɛnsɛ sɛ akwansideɛ biara ba ho. Ɛnsɛ sɛ mmara no bɔ adwumayɔfoɔ ho ban firi adiyie mu, na ɛhwɛ ma wɔnya ahotɔ wɔ wɔn nnwuma mu.\n2. Dwuma korɔ a obi bɛdie no so akatua a ɛfata na ɛsɛ sɛ wɔtua no a nyiyimu biara nni mu.\n3. Ɛyɛ onipa biara asɛdeɛ sɛ ɔyɛ adwuma biara a ɔpɛ, nya ne so ne n'akatua a ɛbɛtumi ama ɔne ne hokafoɔ ne ne mma atena ase anigyeɛ mu, sɛ nnipa, na sɛ ɛyere so koraa a, aban boa no kwan bi so de bɔ ne ho ban firi ahokyere bi mu.\n4. Ɛyɛ onipa biara asɛdeɛ sɛ ɔte anaa ɔdɔm adwumayɛfoɔ kuo de bɔ n'adwuma anaa n'ankasa ho ban.\n1. Ɛyɛ onipa biara asɛdeɛ sɛ ɔno, ne hokafoɔ ne ne mma a ɛyɛ fidua no nya ahotɔ wɔ wɔn asetena mu. Nnoɔma a ɛde ahotɔ brɛ abusua anaa fidua no ne aduane, aduradeɛ, adan, ayarehwɛ ne onipa asetenam ahiadeɛ nyinaa, na mpo sɛ ɛkɔba no sɛ obi adwuma sɛe anaa ɔdi dɛm, anaa ɔdi kuna, anaa onyini ma no guro, anaa biribiara a ɛde ɔhaw bɛba n'asetena mu a ɛnyɛ ne mfomsoɔ no, ɛyɛ n'asɛdeɛ sɛ ɔnya asetena pa a ɛfata.\n2. Ɛsɛ sɛ wɔma mmaatan, ne titire no, wɔn a wɔturu mma ne mmɔfra nyinaa nyia mmoa sononko. Abɔfra a wɔnam aware pa kwan so woo no ne sɛbe, mpena ba nyinaa yɛ mmɔfra a wɔhia hwɛ pa a nyiyimu biara nni mu.\n1. Ɛyɛ onipa biara asɛdeɛ sɛ ɔkɔ sukuu kɔsua nwoma. Mɔfraberɛm nwomasua no yɛ adesua ahyɛseɛ a ɛnni sɛ wɔtua ho sika koraa. Ɛyɛ nhyɛ sɛ abɔfra biara bɛkɔ mfitiaseɛ sukuu no bi. Ɛsɛ sɛ wɔbuebue mfiridwuma ne nsanodwuma bebree, na sɛ obi tiri di boa no a, wakɔtoa so wɔ suapɔn bi mu, berɛ a nyiyimu biara nni mu.\n2. Adesua ho mfasoɔ titire ara ne sɛ onipa bɛsua adeɛ anya mpontuo wɔ n'asetena mu, ahunu n'asɛdeɛ, na wate n'ahofadie ase yie. Ɛba no saa a, ɛbɛma nteaseɛ, abodwokyɛreɛ, ne nnamfofa abɛda aman ne aman, awosuo nu nyamesom mu gyidie ahodoɔ nyinaa ntam, na aboa ama botaeɛ a Amanaman Nkabom Kuo de asi n'ani so pɛ sɛ asomdwoeɛ ba wiase afanan nyinaa no adi mu.\n3. Ɛyɛ awofoɔ nyinaa asɛdeɛ a ɛdi kan koraa sɛ wɔkyerɛ adesua korɔ a wɔpɛ sɛ wɔn mma nya no daakye.\n1. Ɛyɛ onipa biara asɛdeɛ sɛ ɔma n'ani gye n'amammerɛ ho, na ɔde ne ho hyehyɛ emu dwumadie nyinaa mu, na ɔnya mfasoɔ a ɛfiri Abɔdeɛmunyansapɛ mu ba nso.\n2. Ɛyɛ onipa biara a ɔde n'ankasa adwene atwerɛ anaa ayɛ biribi de ne din ato soɔ no asɛdeɛ se ɔman no hwɛ bɔ ho ban ma no na ne brɛ anyɛ kwa.\n1. Ɛyɛ onipa biara asɛdeɛ sɛ ɔde n'ahoɔden ne ne nyansa boa ma faako a ɔteɛ tumpon, ɛfiri sɛ ɛhɔ na ama wayɛ sɛdeɛ ɔteɛ yi.\n2. Ɛwom sɛ, ɛsɛ sɛ onipa biara di ne ho so, yɛ deɛ ɛbɛma ne ho atɔ no deɛ, nanso sɛdeɛ ɛbɛyɛ a, obi nnya anigyetrasoɔ a ɛde ɔhaw bɛma n'afɛfoɔ no nti, ɛsɛ sɛ onipa biara di ne man anaa fekuo a ɔfra mu mmara so, na ama ɔdodoɔ amammuo asetena abɔ onipa yiedie ho ban.\n3. Ɛnsɛ sɛ obi toto saa asɛdeɛ ne ahofadie ho nhyehyɛɛ ahodoɔ yi ase ma ne nneyɛɛ ne Amanaman Nkabom Kuo apɛdeɛ no bɔ abira kwan biara so.


Bible Mu Nsɛm Saul—Israel Hene a Odi Kan - Yehowa Adansefo Intanɛt Dwumadibea\nHWƐ Samuel a ɔrehwie ngo agu ɔbarima no atifi. Na eyi na wɔyɛ obi de kyerɛ sɛ wɔapaw no sɛ ɔhene. Yehowa ka kyerɛɛ Samuel sɛ onhwie ngo no ngu Saul atifi. Ɛyɛ ngo titiriw bi a ɛyɛ huam.\nNá Saul nsusuw sɛ ɔfata sɛ ɔhene. Ɔka kyerɛɛ Samuel sɛ: ‘Meyɛ Benyamin abusua a esua koraa wɔ Israel no muni. Dɛn nti na woka sɛ mɛyɛ ɔhene?’ Yehowa pɛɛ Saul asɛm efisɛ na ɔnyɛ ne ho te sɛ obi a ɔyɛ kɛse na ne ho hia. Ɛno nti na ɔpaw no sɛ ɔhene.\nNanso na Saul nyɛ ohiani anaa onipa ketewa. Na ofi adefo abusua mu, na ne ho yɛ fɛ yiye, na na ɔyɛ onipa tenten. Na ɔkyɛn nea ɔware sen biara wɔ Israel no anammɔn biako! Na Saul tumi tu mmirika yiye, na na ne ho yɛ den nso. Nkurɔfo no ani gyei sɛ Yehowa paw Saul sɛ ɔhene. Wɔn nyinaa bɔɔ ose kae sɛ: ‘Ɔhene nya nkwa!’\nNá Israelfo atamfo ho da so yɛ den. Na wɔda so rehaw Israelfo pii. Wɔde Saul sii hene no akyi bere tiaa bi no, Amonfo ne wɔn bɛkoe. Nanso Saul boaboaa dɔm kɛse ano, na odii Amonfo so nkonim. Eyi maa nkurɔfo no ani gyei sɛ Saul yɛ ɔhene.\nMfe no retwam no, Saul dii Israelfo anim ma wodii wɔn atamfo so nkonim pii. Na Saul wɔ ɔbabarima kokodurufo bi a wɔfrɛ no Yonatan. Na Yonatan boaa Israel ma wodii nkonim pii. Na Filistifo da so yɛ Israelfo atamfo a wonnye koraa. Da koro Filistifo mpempem pii bae sɛ wɔbɛko atia Israel.\nSamuel ka kyerɛɛ Saul sɛ ɔntwɛn nkosi sɛ ɔbɛba abɛbɔ afɔre ama Yehowa. Nanso Samuel amma ntɛm. Saul suroe sɛ ebia Filistifo befi ɔko no ase, enti ɔno ankasa bɔɔ afɔre no. Bere a Samuel bae no, ɔka kyerɛɛ Saul sɛ wayɛ asoɔden. Samuel kae sɛ: ‘Yehowa bɛpaw onipa foforo ma wadi Israel so hene.’\nAkyiri yi Saul yɛɛ asoɔden bio. Enti Samuel ka kyerɛɛ no sɛ: ‘Eye sɛ wubetie Yehowa sen sɛ wode oguan a wadɔ sen biara bɛbɔ afɔre ama no. Esiane sɛ wuntie Yehowa nti, Yehowa remma wonkɔ so nni Israel so hene.’\nYebetumi asua biribi afi eyi mu. Ɛkyerɛ sɛnea ɛho hia sɛ yetie Yehowa bere nyinaa. Afei nso, ɛkyerɛ sɛ onipa pa te sɛ Saul betumi adan abɛyɛ onipa bɔne. Yɛmpɛ sɛ yɛyɛ nnipa bɔne, anaa ɛnte saa?\n1 Samuel ti 9 kosi 11;13:5-14; 14:47-52; 15:1-35; 2 Samuel 1:23.\nDɛn na Samuel reyɛ wɔ mfonini no mu, na dɛn nti na ɔreyɛ saa?\nAdɛn nti na Yehowa pɛ Saul asɛm, na na Saul yɛ onipa bɛn?\nDɛn ne Saul babarima no din, na ne babarima no yɛɛ dɛn?\nƐyɛɛ dɛn na Saul bɔɔ afɔre na wantwɛn amma Samuel ammɛbɔ?\nAsuade bɛn na yebetumi anya afi Saul ho asɛm no mu?\nKenkan 1 Samuel 9:15-21 ne 10:17-27.\nƆkwan bɛn so na Saul ahobrɛase no boaa no ma enti bere a nkurɔfo bi kasa tiaa no no onyaa ntoboase? (1 Sam. 9:21; 10:21, 22, 27; Mmeb. 17:27)\nKenkan 1 Samuel 13:5-14.\nBɔne bɛn na Saul yɛe wɔ Gilgal? (1 Sam. 10:8; 13:8, 9, 13)\nKenkan 1 Samuel 15:1-35.\nBɔne kɛse bɛn na Saul yɛe wɔ Amalek hene Agag ho? (1 Sam. 15:2, 3, 8, 9, 22)\nƆkwan bɛn so na Saul yii ne ho ano na ɔkyerɛe sɛ mfomso no mfi no? (1 Sam. 15:24)\nKɔkɔbɔ bɛn na ɛsɛ sɛ yetie nnɛ bere a wɔde afotu rema yɛn no? (1 Sam. 15:19-21; Dw. 141:5; Mmeb. 9:8, 9; 11:2)


Alima Mahama - Wikipedia\nMinister for Woman and Childrens Affairs (Ghana)\nMember of Parliament for Nalerigu/Gambaga\n7 January 2017 – 6 January 2020\n17 November 1957 (1957-11-17) (age 64)\nHajia Alima Mahama (wɔwoo no Obubuo da a ɛtɔ 7, afe 1957 wɔ Walewale, Atifi-Apuei manatam mu) yɛ mmaranimfo. Na ɔyɛ mmarahyɛbaguamuni a ogyina hɔ ma Nalerigu/Gambaga mpesua. Ɔyɛ amanyɔkuo New Patriotic Party muni.\n3 Ne nnwuma afoforo\n5 Beae a menyaa mmoa fii\nAlima Mahama nyaa kɔɔ ntoaso sukuu wɔ Wesly Girls Senior High School a ɛwɔ Cape Coast. Ɔtoaa so kɔɔ suapɔn a ɛne University of Ghana. Ɛhɔ no onyaa abodin krataa wɔ mmaranim mu. Ɔsan nso kɔɔ suapɔn a wɔfrɛ no Institute of Social Studies a ɛwo Netherlands na ɛhɔ nso onyaa abodin krataa foforo kaa nea ɔwɔ dedaw no ho.\nAlima Mahama gyinaa amanyɔkuw New Partioitic Party (NPP) din mu sii akan wɔ Ghana 2016 Mpesua abtaow mu. Wɔ saa abatow no mu no ɔde aba no mu ɔha mu nkyekyɛmu 53 dii nkonim wɔ Nalerigu/Gambaga mpesua so.\nƆsan somee sɛ Ghana aban soafo a ɔhwɛ mmea ne mmɔfra yiyiedi asoeɛ(Minister for Women and Children's Affairs) so fi Ɔpɛpɔn 2005 kosi Ɔpɛpɔn afe 2009. Saa bere no na ɔmanpanyin a na odi Ghana so yɛ John Kofi Agyekum Kufour. Ɔsan nso somee sɛ aban soafo a ɔhwɛ mpesua ne nkurase amanbuo(Minister for Local Government and Rural Development) so. Ghana manpayin Nana Akufo-Addo na ɔpaw no wɔ Ɔpɛpɔn da a ɛtɔ so 10, afe 2017. Ɔsan nso somee sɛ ɔsoafo abadiakyiri a ɔhwɛ aguadi so.\nMahama somee sɛ Ghana aban ananmusini ma United States, Amerika. Ɔne Ghanani bea a odi kan a wɔapaw no sɛ Ghana aban ananmusini ma Amerika. Wɔpaw no afe 2021 wɔ ɔmanpanyin Nan Akufo-Addo nniso mu.\nNe nnwuma afoforo[sesa]\nƆka mpanyimfo a wodi kuw bi wɔfrɛ no Global Alliance for Clean Cookstoves anim.\nAlima Mahama yɛ kramoni.\nBeae a menyaa mmoa fii[sesa]\n↑ 1.0 1.1 1.2 https://ghanaembassydc.org/news-and-events/h-e-hajia-alima-mahama-takes-post-as-ambassador-of-ghana-to-the-united-states/\n↑ 2.0 2.1 https://ghanaelections.peacefmonline.com/pages/2016/northeast/nalerigu_gambaga/\n↑ 3.0 3.1 https://cleancooking.org/team-member/hajia-alima-mahama/\n↑ 4.0 4.1 https://www.ghanaweb.com/GhanaHomePage/NewsArchive/Hajia-Alima-Mahama-Ghana-s-first-woman-ambassador-to-the-US-1318849\nYɛ yi fii "https://tw.wikipedia.org/w/index.php?title=Alima_Mahama&oldid=61561"\nNsesae ba kratafa yi so da 12 Ogyefuo 2022, mmere 18:53.


2 Ahemfo 25 AKCB - Matteus 25 LB\n2 Ahemfo 25:1-30\n1Ɔsram Tebet (bɛyɛ Ɔpɛpɔn) da a ɛto so dunum wɔ Sedekia ahenni mfe akron so no, ɔhene Nebukadnessar dii nʼakofo nyinaa anim, bɛko tiaa Yerusalem. Wotwaa kuropɔn no ho hyiae. Wɔbobɔɔ mpampim wɔ kuropɔn no afasu ho. 2Wɔkaa Yerusalem hyɛɛ kosii ɔhene Sedekia ahenni no mfe dubaako so.\n3Eduu Tammus ɔsram (bɛyɛ Kitawonsa) da a ɛto so dunwɔtwe no, Sedekia ahenni mfe dubaako mu no, na ɔkɔm a aba kuropɔn no mu no ano ayɛ den yiye, ama wɔn aduan a aka no nyinaa asa. 4Na kuropɔn no fasu fa bi abu agu fam nti, asraafo no nyinaa yɛɛ adwene sɛ, wobeguan afi kuropɔn no mu. Nanso esiane sɛ na Babiloniafo atwa kuropɔn no ho ahyia nti, wɔtwɛn kosii anadwo, na woguan faa ɔpon a ɛda afasu abien a ɛwɔ ɔhene no nturo no mu mu. Wɔyɛɛ ntɛm faa wuramkwan de wɔn ani kyerɛɛ Yordan bon no.\n5Nanso Babiloniafo no tiw wɔn, kɔkyeree ɔhene no wɔ Yeriko tataw so, efisɛ na ne mmarima no nyinaa aguan agya no saa bere no. 6Wɔde no brɛɛ Babiloniahene wɔ Ribla ma wobuu no atɛn. 7Babiloniahene maa Sedekia de nʼani kann hwɛɛ sɛ, wɔrekunkum ne mmabarima nyinaa. Afei, wotutuu Sedekia ani, de kɔbere nkɔnsɔnkɔnsɔn guu no, na wɔde no kɔɔ Babilonia.\nWɔsɛe Asɔredan No\n8Ab ɔsram (bɛyɛ Ɔsannaa) da ɛto so dunan wɔ afe a ɛyɛ Nebukadnessar mfe dunkron adedi mu no, Nebusaradan a ɔyɛ awɛmfo so panyin a ɔyɛ Babiloniahene mpanyimfo no mu baako no kɔɔ Yerusalem. 9Ɔde ogya too Awurade asɔredan, ahemfi ne afi a ɛwɔ Yerusalem nyinaa mu. Ɔhyew ofi biara a edi mu. 10Awɛmfo so panyin no hwɛ maa Babilonia asraafo no bubuu Yerusalem afasu no. 11Nebusaradan a ɔyɛ awɛmfo so panyin no kyekyeree wɔn a wɔkaa wɔ kuropɔn no mu no, twaa wɔn ne nnipa a aka no ne asraafo a wɔdaa wɔn ho adi sɛ wɔtaa Babiloniahene akyi no asu. 12Na awɛmfo so panyin no maa mmɔborɔfo no mu bi tenaa Yuda, sɛ wɔnhwɛ bobe mfuw ne mfuw foforo a ɛka ho no so.\n13Babiloniafo no bubuu kɔbere mfrafrae afadum, nnyinasode a wotumi moma so ne kɔbere mfrafrae Po a na ɛwɔ Awurade asɔredan mu, na wɔde kɔbere mfrafrae no nyinaa kɔɔ Babilonia. 14Wɔtasee nkuku, sofi, akanea adabaw, nsanka ne kɔbere mfrafrae nneɛma ahorow a wɔde di wɔn afɔrebɔ ho dwuma wɔ Asɔredan no mu no nyinaa. 15Nebusaradan a ɔyɛ awɛmfo so panyin no san tasee nkankyee a wɔnoa mu ne nhweaseammɔ ne nkuku ne nkaka nkae a wɔde sikakɔkɔɔ ne dwetɛ ayɛ no nyinaa.\n16Kɔbere mfrafrae a wonya fii afadum abien, nsu teaseɛnam ne Po no mu no, na emu yɛ duru dodo sɛ wobetumi akari. Ɔhene Salomo bere so na ɔyɛɛ saa nneɛma yi guu Awurade Asɔredan mu. 17Na afadum no mu biara sorokɔ yɛ anammɔn aduonu ason. Kɔbere mfrafrae no ntaaso a ɛdeda afadum no mu biara so no sorokɔ yɛ anammɔn ason ne fa a wɔde kɔbere mfrafrae no ara bi a ɛyɛ ɔtan sɛso ne atoa aba sɛso, atwa ho nyinaa ahyia de asiesie no. Na ɔfadum a ɛka ho no siesiebea ne no sesɛ.\n18Awɛmfo no sahene no faa ɔsɔfopanyin Seraia, abediakyiri Sefania ne ɔponanoahwɛfo baasa no nnommum. 19Ɔfaa ɔpanyin a otua asraafo no ano, ne adehye afotufo baason fii nnipa a na wɔda so wɔ kuropɔn no mu no mu. Afei ɔfaa ɔkyerɛwfo a na ɔyɛ adwumayɛfo panyin ma wɔn a wɔfa nnipa ma wɔkɔyɛ asraafo wɔ asase no so, ne nʼadwumayɛfo no mu aduosia a ohuu wɔn wɔ kuropɔn no mu no. 20Ɔsahene Nebusaradan de wɔn nyinaa kɔɔ Babiloniahene anim wɔ Ribla. 21Ɔhene no ma wokunkum wɔn wɔ Ribla a ɛwɔ Hamat.\nEnti wotwaa Yuda asu fii nʼasase so.\nGedalia Hwɛ Yuda So\n22Ɔhene Nebukadnessar yii Ahikam babarima Gedalia a na ɔyɛ Safan nena sɛ amrado a na ɔhwɛ nnipa a wɔkaa wɔ Yuda no so. 23Bere a asraafodɔm so asahene ne wɔn mmarima tee sɛ Babiloniahene asi Gedalia amrado no, wɔkɔkaa ne ho wɔ Mispa. Nnipa a wɔkɔkaa ne ho no ne Netania babarima Ismael, Karea babarima Yohanan, Tanhumet a ofi Netofa babarima Seraia ne Maakatni babarima Yaasania ne wɔn mmarima nyinaa. 24Gedalia dii nsew, kyerɛɛ wɔn sɛ, Babilonia mpanyimfo no amma hɔ ɔhaw so. Otuu wɔn fo se, “Munnsuro sɛ mobɛsom Babiloniafo. Montena asase no so na monsom Babiloniahene, na ebesi mo yiye.”\n25Tisri ɔsram (bɛyɛ Ɛbɔ ne Ahinime ntam) no mpaemu wɔ saa afe no mu no, Netania babarima Ismael a ɔyɛ Elisama nena a na ofi adehye abusua mu no de mmarima du kɔɔ Mispa, kokum Gedalia ne nnipa a na wɔka ne ho a wɔyɛ Yudafo ne Babiloniafo no nyinaa. 26Afei, nnipa a wɔwɔ Yuda nyinaa, efi akumaa so, kosi ɔkɛse so ne asraafodɔm asahene bɔɔ huboa, na woguan kɔɔ Misraim, efisɛ na wosuro sɛ Babiloniafo no bɛyɛ wɔn biribi.\nIsrael Adehye Anidaso\n27Ɔhene Yehoiakyin dii mfe aduasa ason wɔ nʼasutwa mu wɔ Babilonia no, Ewil-Merodak bedii Babiloniahene. Ohuu Yehoiakyin mmɔbɔ, enti oyii no fii afiase saa afe no ara mu Adar ɔsram (bɛyɛ Oforisuo) da a ɛto so abien. 28Ɔkaa abodwosɛm kyerɛɛ no, na ɔmaa no dibea a ɛwɔ anuonyam sen ahemfo a wɔne no wɔ Babilonia no de. 29Enti Yehoiakin yii nʼafiase ntade guu nkyɛn, na efi saa da no odidii wɔ ɔhene didipon so bere biara, kosii ne wuda. 30Na Babiloniahene no san maa Yehoiakin sika bere ano bere ano, ma ɔde tuatua ne ho aka, kosii ne wuda.\nAKCB : 2 Ahemfo 25